АКТ-мактабга кириш имтиҳонлари ўтказилди\n24.07.2018 11:14 0 1228\nКеча, 23 июль куни пойтахтимиздаги Муҳаммад ал-Хоразмий номидаги Ахборот коммуникация технологиялари йўналишига оид фанларни чуқурлаштириб ўқитишга ихтисослаштирилган мактаб 2018-2019 ўқув йили учун 5-синфга қабул имтиҳонларини ўтказди.\nИхтисослаштирилган мактаб 2018-2019 ўқув йили учун 5-синфга ўқувчилардан ҳужжатларни 2 июлдан 20 июл кунига қадар қабул қилди. Ушбу вақт мобайнида мактабга керакли ҳужжатларни 510 нафарга яқин ўқувчилар топширди ва қабул имтиҳонларида иштирок этиш ҳуқуқини қўлга киритдилар.\nРўйхатдан ўтган ўқувчилар 23 июль куни «Ўзкўргазмасавдо» биносида бўлиб ўтган математика ва инглиз тили фанларидан имтиҳонларда иштирок этдилар. Имтиҳон 2 соат давом этди.\nИмтиҳон Тошкент шаҳридаги Инҳа университети билан ҳамкорлида ташкил этилди. Олий таълим муассасаси мактабга имтиҳон жараёнини очиқлиги ва шаффофлигини таъминлашда кўмак берди.\nЖумладан, имтиҳон жараёни live.inha.uz саҳифаси ва мактабнинг расмий «Facebook» саҳифаси https://www.facebook.com/AlKhorezmiySchool/ орқали онлайн намойиш этилди.\nШу билан бирга, имтиҳонларнинг шаффофлигини таъминлаш учун бир гуруҳ ота-оналар кузатувчи сифатида имтиҳон залига таклиф этилдилар.\nКириш имтиҳонлари якунларига кўра, ихтисослаштирилган мактабнинг 5-синфига 60 нафар ўқувчи қабул қилинади. Имтиҳон натижалари 2018 йилнинг 30 июль куни эълон қилинади.\nИхтисослаштирилган мактаб Ўзбекистон Республикаси Президентининг 2017 йил 14 сентябрдаги қарори асосида ташкил этилган. Унда мактаб ўқувчилари давлат умумий ўрта таълим стандартлари асосида замонавий педагогик ва ахборот-коммуникация технологияларини кенг жалб қилган ҳолда математика, физика, информатика ва чет тили фанларини чуқур ўзлаштирадилар. Мактабнинг низомига кўра, таълим ўзбек тилида олиб борилади.\nимтиҳон АКТ ихтисослаштирилган мактаб


Непал расмийлари Ироқдаги қуролли гуруҳ томонидан 12 нафар фуқаро ўғирлаб кетилганлиги ҳақидаги хабарни аниқлашга ҳаракат қилмоқда.\nИнтернет сайтларидан бирида берган баëнотида ўзини “Ансар ал Сунна армияси” ¸ деб атовчи гуруҳ гаровга олинганлар Ироқдаги Иордания ширкати ва АҚШ ҳарбийлари билан ҳамкорлик қилганлигини таъкидламоқда.\nНепал дунëдаги энг қашшоқ мамлакатлардан бири ҳисобланади.\nСўнгги пайтларда Ироқда қуролли гуруҳлар томонидан АҚШ ҳарбийлари билан ҳамкорлик қилган кўплаб хориж фуқаролари гаровга олинди. Гаровдагиларнинг айримлари қўйиб юборилди. Камида 9 киши қатл этилди.


Европа Иттифоқида июнь ойида саёҳат учун сертификатлар кучга киради – Газета.uz\nЕвропа Иттифоқида июнь ойида саёҳат учун сертификатлар кучга киради\nЕвропа Иттифоқида 21 июнь куни иттифоқ мамлакатларида ҳаракатланиш эркинлигини қайта тиклаш имконини берувчи «саломатлик тўғрисида гувоҳнома» кучга киради. Унда суғурталанганлик, эмлаш ва COVID-19 тестлари ҳақида маълумотлар кўрсатилгади.\nLotinchada 15 апрель 2021, 14:27 Жаҳон\nЕвропа комиссияси 21 июнь кунидан бошлаб «рақамли яшил сертификат» кучга киришини эълон қилди. Ҳужжат Европа Иттифоқи мамлакатларида ҳаракатланиш эркинлигини қайта тиклашга имкон беради, деб хабар берди Euronews.\nСертификатнинг мавжудлиги саёҳатчининг маҳаллий аҳолига инфекция юқтириш хавфи йўқлигини англатади. Ҳужжатни синовдан ўтказиш 1 июндан бошланади.\nҲужжат электрон қурилмаларга жойлаштирилади ёки қоғоз шаклида йўлга қўйилади. Европа адлия комиссари унинг мавжудлиги мажбурий эмаслигини таъкидлади. Бошқа мамлакатга келган одам, мисол учун, карантинда бўлишни афзал кўриши мумкин.\nСертификатда суғурталанганлик, турли мамлакатларда тан олинган вакциналар билан эмланганлик, коронавирус бўйича тестлар натижалари ва у инсон агар COVID-19 билан касалланган бўлса, соғайганлиги тўғрисида маълумотлар кўрсатилган бўлади.\nКўпгина Европарламент депутатлари коронавирус тестларини бепул ёки ҳеч бўлмаганда арзон қилишни талаб қилишди. Уларнинг фикрига кўра, сертификатни йўлга қўйиш нафақат миллий даражада, балки Европа Иттифоқи даражасида тартибга солиниши керак.


Янгиланган Chevrolet Bolt EV – Avto Olam\nAvto Olam > Blog > Автодайджест > Янгиланган Chevrolet Bolt EV\nSeshanba Fevral 16th, 2021.\nChevrolet Bolt EV базавий хетчбеки ёритиш техникаси “йиртқич” назарга эга янги қиёфага кирди, радиатор панжарасига ўхшатма ўрнига, энди корпус рангидаги ёпгич мосламаси пайдо бўлди. Орқа қисми янги фонарлар ва бампер билан қайта ишланди. Эмблемалар энди олтин тусли ўрнига қора рангга эга бўлди.\nЯнгиланиш Chevrolet Bolt электромобилига аввалги русумга нисбатан жиддийроқ кўринишли янги салонни тақдим этди. Нафақат олд панели, балки руль ва ўриндиқлари ҳам ўзгартирилди, трансмиссияли бошқарув жойстиги ўрнига энди тугмали пульт ўрнатилди. Chevrolet Bolt EUV кроссовери худди шундай ички муҳитга эга бўлди, бироқ бироз жой кенгайди, чунки қаторлар орасидаги масофа 76 мм.га оширилди.\nМазкур икки электромобиль техникаси бир хил бўлиб, у аввалги электромобилдан мерос сифатида ўтказилди. Олд ўқига 204 от кучи ва 360 Нм.га эга электрмотор ўрнатилди. Bolt EV хэтчбеки бир қувватланиш билан — 402 км., унинг оғирроқ кросс-версияси Bolt EUV эса — 402 км масофани босиб ўта олиши мумкин.\nChevrolet Bolt нархи 32 минг доллардан бошланади, Bolt EUV кроссовери эса камида 34 минг долларга тушади.


00:00 / 29.09.2010 | eski savollar | 1336\nАссалому алайкум ҳурматли шайх ҳазратлари!Қабрстон ёнидан ўтиб кетаётганда аксар кишилар қўлларини юзларига суртиб дуо қилаётгандек бўладилар, аммо уларни чэтдан кузатган одам қўлини юзига суртишдан бошқа нарсани сезмайди, яъни кўпинча дуо қилаётганга ўхшамайдилар. 1. Қабристон ёнидан пиёда ёки маркабда ўтиб кетаётганда дуо қилиш ҳақида ҳадислар борми?2. Бор бўлса бизга таълим беринг қандай дуо қилайлик.3. Бундай ҳолатда қўлни юзига суртиб дуо қилиш шартми, ёки ичида дуо қилса кифоями?\n1. Абу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам мақбарага келдилар ва: «Ассалому алайкум дора қавмим мўминийн. Ва инна иншааллоҳу бикум лаҳиқун», дедилар».Абу Довуд ва Насаий ривоят қилишган.Ушбу салом сийғасини ёдлаб олиб қабр зиёрати вақтида айтиш керак. Маъноси аввалги саломнинг маъносига яқин. ҳар биримиз ушбу муборак дуоларнинг маъносини англаб, ёд олишимиз ва вақтида ўқиб юришимиз лозим. Ибн Аббос розияллоҳу анҳудан ривоят қилинади: «Расулуллоҳ соллаллоҳу алайҳи васаллам Мадина қабрлари ёнидан ўтдилар. Уларга юзлари билан боқиб: «Ассалому алайкум йа аҳлал қубур, яғфируллоҳу лана ва лакум антум салафуна ва наҳ¬ну бил асар», дедилар».Термизий ривоят қилган.Маъноси: «Ассалому алайкум, эй аҳли қабрлар. Аллоҳ бизни ҳам, сизни ҳам мағфират қилсин. Сиз ўтганларимизсиз, биз изингиздан».2. Қўлни юзга суртиш ҳар кимнинг ўзининг иши.\nНомахрамлар билан саломалашиш


“Запрет”га тушган Зокирова, дараги чиққан Комилов, ўзбек-қирғиз чегарасидан топилган яширин тоннель… Ҳафта дайжести | Qalampir.uz\n“Запрет”га тушган Зокирова, дараги чиққан Комилов, ўзбек-қирғиз чегарасидан топилган яширин тоннель… Ҳафта дайжести\nТаҳлил\t28 Май 23:11 42428\nЎзбекистон ҳаёти ва халқаро майдонда муҳим воқеаларга бой бўлган яна бир ҳафта ортда қолди. Ҳафта давомида Ўзбекистон ва Қирғизистонни боғловчи тоннелининг топилиши, “свет” ва газ нархи ошиши ҳамда март ойидан бери кўриниш бермааётган Абдулазиз Комиловнинг тадбирларда қатнаша бошлагани диққат марказида бўлди. Шунингдек, ҳафта охирида бензин нархи ошгани ва Наргиз Зокированинг Россияга 50 йил давомида кириши тақиқланиши ҳам муҳокамаларга сабаб бўлди. Қайноқ хабарлар тафсилоти билан QALAMPIR.UZ дайжестида танишишингиз мумкин.\nЎзбекистонда маймун чечаги аниқландими?\nЖаҳон соғлиқни сақлаш ташкилоти маълумотларига кўра, одамларда маймун чечаги билан касалланиш ҳолатлари Европа, Шимолий Америка ва Австралияда аниқланган эди.\nЖорий йилнинг 24 май куни БААга Ғарбий Африкадан келган 29 ёшли аёлда маймун чечаги аниқлангани маълум қилинди.\nТиббиёт фанлари доктори Нурмат Отабековнинг сўзларига кўра, айни пайтда бу инфекциянинг Ўзбекистонга кириб келмаслиги учун зарур чоралар кўриляпти.\nМаймун чечагининг дастлабки белгиларига иситма, бош оғриғи ва мушак оғриғи, шишган лимфа тугунлари, титроқ ва озғинлик киради.\nСпортдаги натижалар яратилган шароитларга мос эмас – Шавкат Мирзиёев\nЖорий йилда спорт соҳасига 2 триллион 300 миллиард сўм (2017 йилдан 5 бараварга кўп), шундан спорт таълим муассасалари учун 1 триллион 200 миллиард сўм ажратилди. Бу ҳақда Ўзбекистон Президенти Шавкат Мирзиёев 23 май куни бўлиб ўтган видеоселектор йиғилишида маълум қилди.\nДавлат раҳбари спортдаги натижалар яратилган шароитларга ҳали мос эмаслигини таъкидлаб, спорт коллежлари фойда бермаётганини танқид қилди.\nҚирғизистоннинг Ўш вилояти Қора-Сув туманида мамлакатни Ўзбекистон билан боғловчи ерости тоннели топилди.\nТоннелнинг чуқурлиги 15 метр, тоннелга кириш қисми 1,8 метр, эни 1,5 метр, кириш жойидан чегара чизиғигача 40 метр, киришдан чиқиш қисмигача 270 метрни ташкил этади.\nЮқоридаги тоннель аниқланган участка эгаси ҳозирда руҳий касалликлар шифохонасида ётганлиги сабабли, унинг ақли расолиги бўйича иккинчи экспертиза ўтказиш режалаштирилган.\nАйни пайтда қурол-яроғ ва жиноят ашёлари олиб қўйилган.\nКомилов бунгача саломатлиги билан боғлиқ муаммо туфайли хорижда даволанаётган эди. У ҳақида анча вақтгача ҳеч қандай маълумот берилмаганди.\nАбдулазиз Комилов сўнгги бор жорий йилнинг 17 март куни Сенат ялпи мажлисида кўриниш берган эди. Унда вазир расмий Тошкент ўзини мустақил деб эълон қилган Донецк халқ республикаси ва Луганск халқ республикасини тан олмаслиги, Украинанинг ҳудудий яхлитлигини эса қўллаб-қувватлашини билдирган эди. Шундан сўнг, у ҳеч қаерда кўриниш бермади. Ой охирларига келиб эса, Комиловнинг хорижда даволанаётгани хабар қилинди.\nНаманганда 14 ёшли бола машинада ўз тенгдошини уриб кетди\n2008 йилда туғилган бола автомобилда ҳаракатланиб кетаётганида, бошқарувни йўқотиши оқибатида йўлнинг ўнг четида кетаётган пиёда, 2008 йилда туғилган Х.Б.ни уриб юборган.\nЙўл-транспорт ҳодисаси оқибатида пиёда оғир тан жароҳатлари олиб, шифохонада вафот этган.\nМазкур ЙТҲ юзасидан Ўзбекистон Республикаси Жиноят кодексининг 266-моддаси 2-қисми билан жиноят иши қўзғатилиб, ҳозирда тергов ҳаракатлари олиб борилмоқда.\nЎзбекистонда газ ва “свет” нархи ошадими? Вазирлик изоҳ берди\nВазирлик маълумотларидан кўриниб турибдики, газ ва электр энергиясининг тўлов нархлари ошиши мумкин, аммо бу бир кунда юз бермайди.\nЖорий йилнинг 24 май куни Тошкентдан Москвага борган хонанда Наргиз Зокирова Домодедово аэропортида қўлга олинди.\nБухорода фахрий ёрлиқ олмаган битирувчи директорнинг устига сув сепиб юборди\nЖорий йилнинг 25 май куни Бухородаги умумий ўрта таълим мактабида ўқувчи “Сўнгги қўнғироқ” байрами вақтида мактаб директори устига сув сепиб юборди.\nЎрганишлар жараёнида мактабнинг 11-синф битирувчиси ўтказилган тадбир давомида унга фахрий ёрлиқ берилмаганидан норози бўлиб, жаҳл устида мактаб директорининг устига сув сепиб юборгани аниқланган.\nАна холос! Пиёда юрганларга пул берувчи 1hls лойиҳаси бекор қилингани маълум бўлди\nЎзбекистонда пиёда кўп юрганларга пул берувчи “Соғлом турмуш тарзи” (1hls) лойиҳаси бекор қилинган. Ўзбекистон Президентининг тегишли фармони жорий йилнинг 6 апрель куни қабул қилинган.\nҲужжатга мувофиқ Ўзбекистон Республикаси Президентининг 2020 йил 30 октябрдаги “Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида”ги ПФ-6099-сон Фармонининг 4-банди ўз кучини йўқотди.\nҳар ойда ҳар бир туман (шаҳар) бўйича энг кўп юрган шахсга 300 минг сўмдан, ҳар бир ҳудуд бўйича энг кўп юрган шахсга 500 минг сўм, республика бўйича энг кўп юрган шахсга 1 миллион сўм қўшимча равишда платформадаги электрон ҳамёнига ўтказилиши белгиланганди.\n4 ойда Ўзбекистонда қанча оила бузилиб кетгани очиқланди\n2022 йилнинг январь-апрель ойларида республика бўйича 16 256 та оилада ажралиш ҳолатлари қайд этилган. Бу ҳақда Давлат статистика қўмитаси хабар берди.\nТошкент шаҳри 1982 та кўрсаткич билан енг кўп ажримлар содир бўлган худуд сифатида турибди.\nАИ-80 бензин нархи ошди\n"Ўзбекнефтгаз” компаниясига қарашли ёқилғи қуйиш шохобчаларида АИ-80 бензини нархи оширилди ва 6 800 сўм (4,3 фоизга) этиб белгиланди.\nҚайд этилишича, жорий йил бошига нисбатан нефть хомашёси котировкаси 1,3 баробарга (1 баррели учун 115 доллар), Европа давлатларида АЁҚШдаги бензин чакана нархи 1,2 – 2,0 баробарга ошиб тарихий антирекордлар янгиланган.\nБир неча йилдан бери барқарор ушлаб турилган электр энергия нархи ошадими? Энергетика соҳаси жар ёқасига келиб қолган-у, ҳатто вазирлар ҳам уйида чироқсиз ўтирадими? QALAMPIR.UZ'нинг шу ва бошқа саволларига Энергетика вазири ўринбосари Шерзод Хўжаев жавоб берди.\nЎзбекистон Республикаси Энергетика вазири ўринбосари Шерзод Хўжаев билан интервьюни QALAMPIR.UZ’нинг YouTube’даги саҳифасида томоша қилишингиз мумкин.\nАбдулазиз Комилов Наргиз Зокирова 1hls лойиҳаси\n04 Июль 13:26 76786\n04 Июль 16:52 49485\n05 Июль 20:00 47436\n05 Июль 18:02 44310\n04 Июль 22:12 40162


Про-лига: “Ифтихор” Суперлигани кўзлайди\n12.03.2018 14:45 | Pepsi Суперлига\nЎзбекистон Ёшлар Иттифоқи Марказий Кенгаши раиси, “Ифтихор” футбол клуби президенти Қаҳрамон Қуронбоев жамоа қароргоҳи жойлашган Олтиариқ туманига ташриф буюриб, “Ифтихор” футбол клубининг стадиони ва базаси, туманнинг сўлим гўшасида клуб томонидан янги қурилиши режалаштирилаётган спорт-соғломлаштириш базаси билан танишди. Шунингдек, клуб қароргоҳида “Ифтихор” футболчи ва мураббийлари билан учрашиб, яқиндан суҳбатлашди.\n- Юртимизда спортга, хусусан, футболга катта эътибор қаратилаётгани бежиз эмас. Боиси мамлакатимизда миллионлар ўйинига ишқибоз бўлганлар сони жуда бисёр ва уларнинг кўпчилигини ёшлар ташкил этади, - деб гап бошлади Ўзбекистон Ёшлар Иттифоқи Марказий Кенгаши раиси. – Мана, бир неча ой олдин Ўзбекистон ёшлар терма жамоаси Осиё чемпионатида олтин медални қўлга киритиб, тарихий воқеани қайд этди. Чемпионларимизнинг аҳолимиз томонидан кутиб олиш жараёнларини кузатиб шу нарсага амин бўлдимки, жаннатмакон диёримизда футболга қизиқувчилар ниҳоятда кўп экан. Шунинг учун Ўзбекистон Ёшлар Иттифоқи қошида “Ифтихор” футбол жамоасини ташкил этишга қарор қилдик. Очиғини айтиш керак, сизлардан умидимиз катта. Шу даврга қадар Ёшлар Иттифоқи қошида футбол жамоаси ташкил этилмаганди. Биз биринчи бўлиб бунга қўл урдик. Сизлар, Ўзбекистон ёшлари, нималарга қодир эканлигингизни натижа билан кўрсатишларингиз лозим. Зеро, юртбошимизнинг ўзлари Сиз каби ёшларга қарата "Маррани баланд олинг, эртанги кун Сиз каби ёшларники", дея чорламоқдалар. Бу чорловга сизлар меҳнатларинг билан жавоб беришларингга ишонаман. Биз ўз олдимизга ҳамиша юқори мақсадларни қўйиб келганмиз. Бу сафар ҳам шундай бўлади. Насиб қилса, “Ифтихор” жамоаси кейинги йили Суперлигада иштирок этиши даркор. Сизларга бу борада омад тилайман.\nУчрашув чоғида Қаҳрамон Қуронбоев футболчиларга зарур бўладиган барча шароитлар яратиб берилишини алоҳида таъкидлаб ўтди.\n“Ифтихор” клуби матбуот хизмати


“Ўзкимёсаноат” акциядорлик жамияти расмий баёноти — Review.uz\n“Ўзкимёсаноат” акциядорлик жамияти расмий баёноти\nБугун ижтимоий тармоқдаги каналларнинг бирида “Ўзкимёсаноат” акциядорлик жамияти фаолиятига дахлдор масала юзасидан хабар эълон қилинди.\nБугун ижтимоий тармоқдаги каналларнинг бирида “Ўзкимёсаноат” акциядорлик жамияти фаолиятига дахлдор масала юзасидан хабар эълон қилинди. Шу муносабат билан “Ўзкимёсаноат” акциядорлик жамияти қуйидагиларни маълум қилади:\nАввало хабарда бир қанча ноаниқликлар мавжуд эканлигини, муаллиф таъкидлаган маҳаллий ишлаб чиқарувчи ҳақида ҳеч қандай маълумот йўқ эканлигини таъкидлаб ўтиш жоиз. Шунга қарамай, хабар сўнггида келтирилган “Афсуски, «Ўзкимёсаноат» мутасаддилари билан боғланишни ҳам, фикрларини олишни ҳам имкони бўлмади” жумласи сабаб ушбу вазият жамиятимиз томонидан атрофлича ўрганилди.\n“Ўзкимёсаноат” акциядорлик жамияти тизимидаги “Аммофос-Максам” АЖ аммафос ишлаб чиқарувчи ва уни истеъмолчиларга етказиб берувчи ягона корхона ҳисобланади. “Навоиазот” АЖ, “Фаргонаазот” АЖ, “Электрохимзавод” АЖ ва собик “Қўқон суперфосфат заводи” АЖларида оддий суперфосфат ишлаб чикарилади.\n“Аммофос-Максам” АЖ томонидан 2019 йилнинг январь ойидан бошлаб ҳозирги кунга қадар жами 97 959 тонна физик холда, 44 829 тонна соф ҳолда аммофос ишлаб чиқарилди. Корхона аммофос маҳсулотини Тs 00203074-9-2018 талаблари асосида ишлаб чиқаради. Аммофос таркибидаги фосфор оксиди миқдори 46±1%, азот миқдори эса 11±1% ни ташкил этади.\n2019 йилнинг январь-октябрь ойларида Биржа савдолари орқали 75 262 тонна физик ҳолда аммофос қишлоқ хўжалиги маҳсулотларини етиштирувчиларга етказиб берилган бўлса, 7 528 тонна физик ҳолда аммофос экспорт қилинди.\nКорхона томонидан ишлаб чиқарилаётган маҳсулотлар сифати доимий равишда, техник назорат бўлими ва аккредитацияланган илмий тадқиқот кимё-технологияси лабораторияси томонидан назорат қилиниб борилади.\nИжтимоий тармоқдаги хабарда ҳавола қилинган, таркибида 6% фосфори бўлган аммофос ўғити корхона томонидан ҳеч қачон ишлаб чиқарилмаганлиги, ишлаб чиқарилаётган ва қишлоқ хўжалигига ортилаётган ҳар бир минерал ўғит сифати қаттиқ назорат остида эканлигини алоҳида таъкидлаб ўтиш лозим.\nҚуйидаги жавдалда “Аммофос-Максам” АЖда ишлаб чиқарилаётган аммофос ҳамда Қозоғистон Республикасида ишлаб чиқарилаётган аммофос таркиби тўғрисидаги маълумотлар келтирилган:\nКўрсаткич номи “Аммофос-Максам” АЖ да ишлаб чиқарилаётган аммофос Қозоғистон Республикасида ишлаб чиқарилаётган аммофос\nЎзлаштириладиган фосфатлар масса улуши, % 46±1 46±1\nСувда эрувчан фосфатларнинг масса улуши, % 42,3 33,9\nАl2O3 ва Fe2O3ларнинг масса улуши, % 1,2 3,8\nF нинг масса улуши, % дан кўп бўлмаган 1,4 2,8\nМgО нинг масса улуши, % дан кўп бўлмаган 0,4 1,9\n2019 йилда корхона фаолияти давомида маҳаллий қишлоқ хўжалиги маҳсулоти етиштирувчилари ҳамда хорижий хамкорлар (мижозлар) томонидан ишлаб чиқараётган маҳсулотлар сифати бўйича даъво ва эътирозлар келиб тушмаган.\nЮқоридагиларни инобатга олиб, хабарда келтирилган ҳамда текширилмаган баъзи маълумотларга ойдинлик киритишни лозим деб ҳисоблаймиз. Яъни хабарда “Афсуски, «Ўзкимёсаноат» мутасаддилари билан боғланишни ҳам, фикрларини олишни ҳам имкони бўлмади” деб таъкидланган. Ўрганиш натижасида “Аммофос-Максам” АЖга ёки “Ўзкимесаноат” АЖга бу масала юзасидан ҳеч қандай ёзма ва оғзаки мурожаат бўлмаган. Шу ўринда таъкидлаб ўтиш жоизки, “Ўзкимёсаноат” акциядорлик жамияти тизимида “Ишонч телефони” хизмати йўлга қўйилган бўлиб, ташкилот ўзининг расмий веб-сайтига, facebookда ўзининг расмий саҳифасига ҳамда телеграмм ижтимоий тармоғида эса ўз расмий каналига эга.\nЮқорида санаб ўтилган бирорта восита орқали фермердан, жисмоний ва юридик шахслардан хабарда келтирилган масала юзасидан ҳеч қандай мурожаат бўлмаган. Шунингдек, аммофос таркибидаги фосфор миқдорини 6 фоиз эканлигини тасдиқловчи иккита жойда ўтказилган лаборатория текширувининг натижалари мавжуд эканлиги таъкидланган лекин ҳавола этилмаган. Бундан кўриниб турибдики, асосланмаган ва текширилмаган фикр холис фикр бўла олмайди.\nБуни тасдиқлаш учун республика бўйлаб сентябрь ва октябрь ойларида барча вилоят туманларига ортилган 50 000 тоннадан ортик (физик ҳолда) аммафосни холис лабораториялар ва фермерларни жалб қилган ҳолда текширишга “Ўзкимёсаноат” АЖ тайёр эканлигини билдириб ўтмоқчимиз.\nХулоса ўрнида айтиш мумкинки, Ўзбекистон Республикасининг қонунчилигига мувофиқ, асосланмаган маълумотларни тарқатиш ҳамда ушбу маълумот орқали шахс ёки ташкилотнинг шаъни, қадр-қиммати ва ишчанлик обрўсига путир етказганлик учун жавобгарликка тортилиш белгиланган.\n“Ўзкимёсаноат” акциядорлик жамияти ишонч телефони: (78) 140-74-14.\nЖаҳон банки Ўзбекистонга 30 йил муддатга 95 млн доллар кредит ажратди\n29.06.2020 11:21 3K


Бузоқ қувлаб, ҳўкиз овлаб юрган йигитлар… - Huquq.uz\nБузоқ қувлаб, ҳўкиз овлаб юрган йигитлар…\n16:30 - 23.03.2021\nТуш вақти Озод корхонага тегишли «Нексия»да танишлари Соли ва Сардор билан Қарши шаҳрини сайр қилиб, ора-сира киракашлик қилиб юрарди. Бекатлардан бирида турган икки йўловчи Нишон туманига кетишларини айтиб қолди. Озод улар билан савдолашиб, Нишонга йўл олди.\nҚаршига қайтаётганларида Янгиобод маҳалласидаги далада битта бузоқни кўриб қолишди.\n– Зўр бузоқча эканми? – деди Озод шерикларига. – Опкетмаймизми?\nУчовлон бузоқни қува кетишди. Бузоқнинг югургани эса машина юкхонасигача бўлди. Йигитлар уни машинага ортиб, Қарши тумани Истиқлол маҳалласига олиб келишди. Шу ерда яшовчи Абдирайим Мустоновга мол боқиб қўйган бойваччадек бузоқни 1 600 000 сўмга сотиб юборишди. Пулни эса бўлиб олишди.\nУчовлон «ўрганган кўнгил ўртанса қўймас» деганларидай орадан беш кун ўтмай яна ўғирликка қўл уришди. Авжи пешинда Озоднинг «Нексия»сида Нишон тумани Талимаржон шаҳри Обод маҳалласига боришди. Далада ҳеч ким йўқлигидан фойдаланиб, ўтлаб юрган бир ҳўкизни машинага ортишди-ю жуфтакни ростлашди.\nОзод Қарши шаҳри Темирйўлчи маҳалласида яшовчи қўшниси Ш.Раимовга ҳўкизни 2 550 000 сўмга пуллади. Қўшни аввалига 500 000 сўм, кейинроқ қолганини ҳам берди.\nАммо Озод бу пулдан шерикларига улуш бергиси келмади. Юз минг сўмига автосервисда машинасига янги чироқ қўйдирди. Қолганини ҳам эҳтиёжига сарфлаб юборди…\nЖиноят ишлари бўйича Миришкор тумани судида мазкур жиноят тафсилотларига ойдинлик киритилди. Қайд этилишича, Озод Парфёнов 1998 йилда туғилган. Маълумоти ўрта, ҳеч қаерда ишламайди, бўйдоқ. Қарши шаҳри Шоҳбекат маҳалласида яшаган. Унинг шериги Соли Ўткиров эса 1999 йилда туғилган. Маълумоти ўрта-махсус, ишламаган, бўйдоқ. Қарши шаҳри Наво маҳалласида яшаган.\nИккинчи шериги Сардор Эргашов 2000 йилда туғилган. Маълумоти ўрта, ишламаган, бўйдоқ. Йигитларнинг учаласи ҳам илгари қилган жиноятлари учун ахлоқ тузатиш, озодликни чеклаш жазосига ҳукм қилинган. Бироқ бундан етарли хулоса чиқаришмаган…\nСуд ҳукм қилди. Озод Парфёнов, Соли Ўткиров ва Сардор Эргашовга илгариги жазони қисман қўшиш йўли билан узил-кесил 3 йил 9 ойу 24 кундан озодликни чеклаш жазоси тайинланди.\nЖабрланувчиларга етказилган зарар ҳам улардан ундириб берилди.


Қозоғистоннинг "Окжетпес"сида Афғонистонлик футболчи тўп суриши мумкин » Скачать музыку бесплатно новинки музыки 2016-2017\nКомментариев: 0 Просмотров: 238 Дата: 21-01-2016, 09:23 Муҳаммад Шариф БААда йиғин ўтказаётган "Окжетпес" клуби кўригидан ўтмоқда, дея хабар беради Vesti.kz. 25 ёшли футболчи махачқалъанинг собиқ ўйинчиси ҳисобланади ва у 2015 йилнинг кўп қисмида ўйин амалиётисиз қолган. Футболчининг отаси асли Афғонистонлик бўлиб, ёшлигида Махачқальага келиб қолган ва шу ерда оила қурган. Шунинг учун Муҳаммад Афғонистон терма жамоасида ўйнаш имкониятига эга бўлди. 2015йилнинг 3 сентябрь куни Таиланд термасига қарши учрашувда дебют қилди. Таъкидлашжоиз, "Анжи"да ўтказган 5 йили давомида Муҳаммад Шариф 20та учрашувда майдонга тушган.


Хожа Абдулхолиқ Ғиждувоний. Васиятнома (Хожа Авлиёи Кабирга қилган насиҳатлари) – UFQ\nTOPICS:АВасиятномаСайфиддин СайфуллоҳХожа Абдулхолиқ Ғиждувоний\n27.04.2018 | 56\nАгар солик киши (тариқат йўлчиси) ушбу нозик сўзлар билан мавсуф (сифатланган) бўлса, маърифат чашмасидан унинг жон қадаҳига томизадилар ва у абадулабад Ҳақнинг маст (ошиғи) бўлади.\nЭй фарзандим! Мен сенга тақвони шиор қилиб олишингни васият қиламан. Ибодат вазифаларни ўзингга лозим тут ва доим Аллоҳдан қўрқувчи бўл. Худо ва расулнинг ҳақларини ҳамда отаонанг ҳақларини адо эт. Ва барча машойихлар ҳурматларини сақла. Бу хислатлар билан Аллоҳнинг ризосига мушарраф бўласан. Худои таолонинг буйруқларини бажар, токи Ҳақ таоло сени муҳофаза қилсин ва ёрдамчинг бўлсин. Ва Қуръонни хоҳ ёддан хоҳ Мусҳафдан бўлсин, ўқишни канда қилмагин. Ва Қуръонни тадаббур, тафаккур, қўрқув ва йиғи билан ўқигин. Ҳар кору ҳолда Қуръонга амал қилгинки, Худои таолонинг ҳужжати Қуръондир.\nВа яна илм талаб қилишдан оёқларингни канда қилма. Фиқҳ ва ҳадис илмини ўрган. Ва жоҳил сўфийлардан йироқ бўл. Ва уларнинг авомидан ҳам узоқ бўлгинки, улар дин ўғрилари ва мусулмонлар (дини)нинг қароқчиларидир. Ва суннатни ўзингга лозим тут. Ўтган салаф имомларнинг мазҳабида бўл. Ёшлар, аёллар, бидъат аҳли ва бойлар билан суҳбат қилмагинки, улар динингга рахна соладилар. Дунёнинг жафоларига рози бўл (чунки дунёни бошқарувчиси Аллоҳдир). Ёмон одамлар суҳбатидан ва олчоқ йўқсиллар дан эҳтиёт бўл. Ўзингга хилватни лозим тут.\nҲалол егинки, у яхшиликларнинг калитидир. Ҳаромдан йироқ бўлгин, токи қиёматда дўзах (ўти) куйдирмасин. Ҳалол кийгинки, тоатдан ҳаловат топгайсан. Доимо Ҳақнинг азаматидан қўрқувда бўл. Унутмагинки, бир кун келиб (қиёматда) ҳисоб майдонида турасан…\nКечаю кундуз кўп намоз ўқи. Жамоатни тарк қилма. (То илму маърифат ҳосил қилмагунча) имом ва муаззин бўлма. Васиқаларда (махсус ҳужжатларда) номингни ёздирма! Қозилар маҳкамасида ва султонлар билан ўтирма. Одамларнинг васиятларидан йироқ бўл. (Уларнинг ишига товон бўлма.) Баъзи одамлардан шердан қочгандек қоч. Одамлар кўзига кўп ҳам ташланма, (гумном бўл, шуҳратпараст бўлма) токи, динингни барбод бермагин.\nСафар қилгин, токи нафсинг хор бўлсин. Машойихлар қалбини ранжитма. Хо нақоҳ қилма ва хонақоҳда (шайхлик қилиб) ўтирма. Сени мақтасалар мағрур бўлма. Одамларнинг мақтов ва танқидлари сен учун аҳамиятсиз бўлсин. Одамлар мазаммат қилса, ғамгин бўлма. Одамларга яхши хулқ билан муомала қил. Ҳар қандай ҳолатда яхшига ҳам, ёмонга ҳам ва барча одамларга марҳаматли бўл. Кўп кулмагинки, кулги ғафлатдандир ва кўнгилни ўлдиради. Мустафо (алайҳиссалом) буюрадиларки,\n“Мен билганимни агар сизлар билганингизда эди, кам кулиб, кўп йиғлардинглар”. Ҳақ таоло ва тақаддаснинг хавфидан эмин бўлма. Унинг раҳматидан ноумид бўлма. Хавфу ражо (қўрқув ва умид) орасида яшагинки, соликларнинг йўли бу икки мақомдан иборат: гоҳ хавф, гоҳ ражо.\nЭй фарзандим, шайх (пир) муридларига ота ўрнидадир. Балки ундан шафқатлироқдурки, у қурбат (Аллоҳга яқинлик) мақомига етказади. (Уйланишга тайёр бўлмасанг) уйланмай тургинки, дунёни талаб қилиб қоласан. Дунё топсанг – дининг кетади. Агар нафсинг хотин тилаб қолса, доимо мужоҳада ( унга қарши тадбир, жидду жаҳд)да бўлгин. Доимо охират ёдида бўл ва ўлимни кўп эсла. Раислик ва мансаб истамагинки, кимки мансабдорликни яхши кўрса, уни солик (тариқат йўлчиси) деб айтмайдилар. Доимо рўзадор бўлгин. Чунки рўза доим нафснинг бошини янчади. Фақирликда (ҳам) покиза бўл ва тақводор бўл. Ва дунё ташвишларидан узоқ бўл. Диёнатли ва вараъ (парҳезкор) аҳлидан бўл. Фақиҳ ва олим бўл. Имконинг борича жо ҳил сўфийлардан узоқ бўлгинки, Қуръони ма жиднинг ҳукми шудир:\n“…ва жоҳиллардан юз ўгиринг” (Аъроф сураси, 199-оят).\nМашойихларга танинг билан ҳам, молинг билан ҳам хизмат қил. Қалбларини ранжитмагин. Уларга иқтидо (пайравлик) қил. Уларнинг сайру сулугини ушлагин. Машойихлардан кўрганбилганларингни инкор қилма. (улардан кўрганбилганларинг) фақат шариатга хилоф бўлсаги на, қабул қилма. Агар машойихларни инкор қилсанг, асло нажот топмайсан.\nОдамлардан ҳеч нарса сўрама. Эртанги кун учун захира қилмагинки, янги кунда янги ризқ етар. Ризқингни Ҳақнинг кафолатида деб билкинки, Ҳақ таоло айтади: “Эй одам фарзанди, мен ҳар кун сизларнинг ризқларингизни етказаман. Ўзларингизни заҳматга солманглар”.\n“Ким Аллоҳга таваккул қилса, бас, Аллоҳнинг ўзи унга кифоя қилур”(Талоқ сураси, 3-оят).\nСерҳиммат бўл. Азиз ва Жалил бўлган Худо сенга нима берган бўлса, (ризқ қилиб берганларидан) халққа эҳсон қил. Бахиллик ва ҳасаддан йироқ бўлки, бахил ва ҳасадчи қиёматда дўзахда бўлади. Зоҳирингни ораста қилмагинки, ботининг хароб бўлади. Ҳақ таолонинг ваъдасига суянгин ва жумла халқдан умидингни уз. Улар билан улфат бўлма. Ҳақгўй бўл ва қўрқоқ бўлма ва махлуқотдан номуносиб бирор киши билан суҳбатда бўлмагинки, Ҳақ таолодан йироқлашасан ва ажраб қоласан. Ўз нафсинг билан машғул бўл, токи уни ислоҳ қилгайсан. Сен ўзингни сақлайдиган (эҳтиёт бўладиган) нарсалардан тилингни тий ва доимо халққа насиҳат қил. Ва таому суюқликларни кам е. Кам гапир. Асло ҳеч кимдан бирор нарса тиламагинки, ейиш ичишга муҳтож (фақир) бўлиб қоласан. Фақат зарурат бўлгандагина гапир.\n“(Ораларингда) саломни кўпайтиринглар ва (эҳсонлар қилиб одамларга) таом едиринглар ва одамлар уйқуда бўлган тунда намоз ўқинглар”. (давоми бор)\nСамоъда (рақсли жаҳрий зикр бўладиган давраларда) кўп ўтирмагинки, вақти келиб нифоқ пайдо бўлади. Самоънинг кўпи қалбни ўлдиради. Самоъни инкор қилмагинки, самоъ аҳли ҳам кўпдир. Қалби тирик бўлмаган кишига самоъ раво эмас. (Самоъ қилувчининг) нафси ўлган бўлиши керак. Агар шундай бўлмаса, унга самоъ ҳалол ва мубоҳ эмас. Рўза ва намозга машғул бўлмоқлик яхшироқдир. Қалбинг ғамгин, баданинг бемор каби, амалинг холис, вирдинг мужоҳада ва чопонинг эски (камтарона ва озода) бўлсин. Дўстларинг дарвешлар (тариқат аҳллари) бўлсин. Уйинг масжид (ибодатгоҳ)га айлансин. Молинг бир луқма таоминг, зийнатинг зуҳд ва мунисинг Худои таоло бўлсин.\nЯна айтдилар. Эй менинг ўғилчам! Дунё сени алдаб қўймасин (унга боғланиб, маҳлиё бўлиб қолма). Дунёдан кетишга тайёр тур (ўлимга ҳозир бўл). Қалбинг синиқ бўлсин. Ҳақ таоло хавфидан қўрқиб, шикастадил бўлгин. Бу борада Мустафо (алайҳиссалом) ушбу ҳадиси қудсийни айтдилар:\nЯъни, “Мен кўнгиллари синиқ ва қабрлари хароб бўлганларнинг ёнидаман (улар билан биргаман)”. Агар шу айтилганларга амал қилсанг, кўп иззат-ҳурмат кўрасан. Дунёда ҳақир бўл ва бир ғариб каби яшагин. Расулуллоҳ (соллаллоҳу алайҳи ва саллам) буюрадилар:\nяъни, “Дунёда гўё бир ғарибдек, ёки бир йўловчидек яша ва ўзингни қабр аҳлидан деб ҳисобла”.\nАгар дунёдан пок ва холис кетсанг, қиёматда ҳам пок ва холис тириласан”. Чунончи, Расул (соллаллоҳу алайҳи ва саллам) буюрдилар:\nЯъни, “Қандай яшасанглар, шундай ўласизлар ва қандай ўлсангизлар, шундай тириласизлар”. Илоҳий тариқат майдони мардлари ҳурматидан бу рисола ўқувчиларига амал тавфиқини насиб айла!\nЭй раҳмлиларнинг раҳмлиси! Раҳматингга сазовор қил! Ҳазрати Пайғамбаримизга, хонадон аҳлларига ва барча издошларига салоту саломларимизни йўллаймиз! Тўғри йўлдан юрганларга салом бўлсин.\nУшбу рисолани фақир ул-ҳақир Рамзий ибн Маст Али Кобулий кўчирди.\nФорс тилидан Сайфиддин Сайфуллоҳ таржимаси.


ТИЛ ВА ТИЛ СОҲИБИ — Методика преподавания языков и психолингвистика\nТИЛ ВА ТИЛ СОҲИБИ\n12 апреля 2018 - Фарит Габдулхаков\nИнглиз филологияси факультети 1 босқич талабаси Абдувоҳидова Нодиранинг тил ва тил соҳиби тўғрисидаги мулоҳазалари\nАбдувоҳидова Нодира, инглиз филологияси факультети 1 босқич талабаси, НамДУ\nТил бу нима? Тилни ким яратади? Бу саволлар барча учун бирдай муҳим ва қизиқ бўлса керак. Тил – бу мулоқот, тил – бу янги ҳаёт, янги эшиклар калитидир. Тилни халқ яратади дейишади. Аммо "ўз" тилини, менинг фикримча, энг буюк инсоннинг шахсан ўзи яратади. Тил бу инсоннинг ким эканлигини кўрсатиб берувчи кўзгудир. Фақат бу кўзгунинг бошқа кўзгулардан фарқли жиҳати шундаки, ундан фойдаланганда инсон ўз аксини кўради.\nБундан ташқари, бошқалар бу инсоннинг қандай шахс эканлигини кўришлари учун ёрдам беради. Мен ёшлигимдан чет тилларига қизиқиб келганман. Шу сабабли инглиз тили йўналишини ўзим учун танлаб олдим. Ҳозирда Наманган давлат университети инглиз филологияси факултетида таҳсил оламан. Мен 1-босқич талабаси бўлишимга қарамасдан, ўз устимда кўпроқ ишлаш мақсадида қўшимча тарзда рус тили ва немис тилларини ҳам ўрганишга ҳаракат қилмоқдаман. Бизнинг ўқув фанларимиз орасида тилларни мукаммал ўзлаштиришимиз учун тилшунослик, адабиётшунослик каби фанлар ҳам малакали устозлар томонодан етарлича ўқитиб келинмоқда.\nМен университетга келгунимча қадар хам инсон қанча тил билса, унинг ҳурмати шунча юқори бўлади, деб ўйлар эдим. Тиллар ҳақида фикрларим ўзгача эди. Юқоридаги фанлар, айниқса, рус тили дарсининг ўзгача услубда ўтилиши, ўқитувчиларнинг тўлақонли маълумотлари натижасида мен шуни англадимки, мен ўз она тилим ҳақида ҳам етарлича билимга эга эмас эканман. Ҳали мен ўз устимда кўп ишлашим кераклигини менга анлатишгани учун устозларимга, хусусан Фарид Охуновичга ўз миннаддорчилигимни билдираман. Чунки илк бор бу устознинг дарсига кирганимда улардан тил ҳақидаги шундай бир сирни билдим: инсон инсон бўлиб яшаши учун фақатгина бир тилнинг ўзини билиш ҳам етарли экан. Лекин тараққиёт йўлида бошқа тилларни хам ўзлаштиришимиз керак экан.\nБу фикрлардан мен шуни англадимки инсон ўз она тилини мукаммал билса, уни ҳурмат қилса, бу тил билан меҳрга зор қалбларга нур улаша олса, ана шунда у ҳақиқий тил соҳибига айланади ва тил ўзи нима эканлигини чуқур англаган ҳисобланади.\nТеги: тилшунослик, тилни англаш, тил соҳиби, тил бу кўзгу


Россия ОМОНчилари президентга арз қилди\n21 октябр 2021, Тошкент вақти: 09:57\nРоссиядаги тартибсизликларни бостириш бўйича ОМОН — Милиция махсус отрядининг бир неча зобити ўз раҳбаридан шикоят қилиб, президентга арз қилди.\n“Новое время” газетаси ОМОНчиларнинг 10 га яқин аъзоси имзо чеккан хат матнидан бир парчани чоп этди. Унда айтилишича, ОМОНчилар раҳбари қўл остидагилардан ҳар навбатчилик сўнггида камида уч одамни ҳибсга олишни талаб қилган.\nНорози ОМОНчилар уларнинг батальони шу йўл билан “пул қилувчи структура”га айланганидан президентга шикоят қилган. Мазкур мурожаатда шу мақсадда махсус отряд зобитларининг фоҳишалар ва уларга иш берувчиларга оталиқ қилиш, тартибсизликлар келтириб чиқариш ва бизнес вакиллари орасига низо солиш каби воситалардан фойдаланишга мажбур этилгани баён қилинган.


Одам савдогарлари ўз қурбонларини “бахтиёр” бўлишга мажбурламоқда - 15 Февраля 2008 - Ҳимоячи\nЯкшанба, 24.10.2021, 23:21\nГлавная » 2008 » Феврал » 15 » Одам савдогарлари ўз қурбонларини “бахтиёр” бўлишга мажбурламоқда\nОдам савдогарлари ўз қурбонларини “бахтиёр” бўлишга мажбурламоқда\nОдамларни жисмонан зўрлаш одам савдогарларнинг азалдан ишлатиб келган воситаси бўлиб келган. Бироқ яқиндан бошлаб улар ўзларига нисбатан таҳдидни камайтирувчи ва даромадларини кўпайтирувчи янги усулни ихтиро қилди.\nОдам савдогарлари ўз қурбонларига руҳий босим ўтказиб, пул билан рағбатлантириб, уларни ҳам одам савдосидаги воситачига айлантирмоқда. Ушбу “инсон пирамидаси” ҳақида айни пайтда Австрия пойтахти Венада ўтаётган одам савдоси муаммосига бағишланган форумда айтилди.\nЎз қилмиши учун жазони четлаб ўтиш мақсадида одам савдогарлари энди кўп ҳам овора бўлиб, дунё бўйлаб қиз-жувон ахтариб, уларни бир амаллаб чегаралардан ўтказаётгани йўқ. Улар бу ишга тузоқларига тушиб бўлган қизларни ёлламоқда. Уларга озод қиламиз, пул берамиз, дейишади. Хуллас, кўндиришади.\nЖурналистлар иборасига айланиб бораётган “бахтли одам савдоси” аввал Болқон давлатлари ва Италияда пайдо бўлган, бироқ Венада ўтаётган форумда бу усул дунёнинг кўпгина мамлакатларида ҳаётга тадбиқ этилаётгани айтилди.\nБМТнинг одам савдосига қарши кураш бўлими раҳбари Кристина Кангаспунтанинг айтишича, одам савдоси қурбонлари ўзларини жамият учун кераксиз ҳис қилгани сабабли ҳам ўз эгалари таклифини қабул қилади.\n“Эҳтимол, одам савдосига жалб этиш энг осон бўлган одамлар айнан мана шу жабрдийда қизлардир. Улар жуда қалтис бир вазиятда бўлади ва уларни ҳеч ким ҳимоя қилмайди”,- деди БМТ мулозими.\nАниқ маълумотни олиш деярли имконсиз бўлишига қарамай, дунё бўйлаб икки ярим миллион одам мажбурий меҳнат қурбонлари ҳисобланади. Уларнинг кўпчилиги айнан фоҳишалик қилишга мажбурланмоқда. Одам савдосидан келадиган бир йиллик даромад 32 миллиард доллар атрофида экани айтилади.\nГреция ва Италияда жинсий меҳнатга мажбур қилинаётганларнинг кўпчилиги Шарқий Европа, Россия, Украина, Молдова ёки Болқон давлатларидан келтирилган.\nБироқ Венада ўтаётган форумда иштирок этаётган таиландлик аксилтраффик фаоли “Озодлик” мухбири билан суҳбатда Жануби-шарқий Осиё давлатларига Марказий Осиёдан, жумладан, Ўзбекистондан кўпроқ қизлар жалб қилинаётганини билдирди.\nУнинг маълум қилишича, ўзбекистонлик фоҳишалар юртига бориб, кўпроқ аёлларни ўзлари билан олиб келади. Бугунги кунда Бангкокда камида 2 минг ўзбекистонлик аёл фоҳишалик билан шуғулланади.\nЎзбекистонлик фоҳишаларнинг араб давлатлари, Таиланд ёки Ҳиндистонда қўлган олинаётгани ҳақида хабарлар кўпайгани рост.\nАҚШ Давлат департаментининг инсон ҳуқуқларига оид 2007 йилги ҳисоботида Ўзбекистон ҳукумати одам савдоси олдини олиш бўйича қилган саъй-ҳаракатларга ижобий баҳо берилган эди.\nЎзбекистонда одам савдосига қарши профилактика ишларини олиб бораётган “Истиқболли авлод” ёшлар ахборот маркази раҳбари Нодира Каримованинг таъкидлашича, одам савдосига қарши кураш барча жабҳаларда тенг олиб борилиши лозим.\nАйни пайтда Ўзбекистондан хорижга фоҳишалик ёки мардикорлик қилиш учун чиқиб кетаётган аёл ва эркакларнинг кўпайиб бораётгани тўппа-тўғри мамлакатдаги иқтисодий ижтимоий аҳвол билан боғлиқ масала эканини ҳам эътироф этиш керак.\nПросмотров: 855 | Добавил: himoyachi | Рейтинг: 0.0/0


26 сентябр 2021, Тошкент вақти: 07:50\nЎзбекистон Экологик партияси жорий йилнинг октябрь ойида ўтказиладиган президент сайловида иштирок этиш учун ўз номзодини илгари сурди.\nПартия марказий кенгашининг 4 август куни ўтказилган навбатдан ташқари пленумида, Kun.uz нашри хабарига кўра, Экопартия МК ижроия қўмитаси раиси Нарзулла Обломуродов президентликка номзод ўлароқ кўрсатилган.\nҚайд этилишича, пленумда экологик хавфсизликни таъминлашга қаратилган давлат сиёсатини амалга ошириш, атроф-муҳитни муҳофаза қилиш, табиий ресурслардан оқилона фойдаланиш ва аҳоли учун қулай яшаш шароитлар яратиш, иқлим ўзгаришларига мослашиш, Орол фожиаси оқибатларини юмшатиш ва Оролбўйи ҳудудини янада ривожлантириш, давлат ва жамият бошқаруви, суд-ҳуқуқ тизимида ислоҳотлар самарадорлигини ошириш, соғлиқни сақлаш, таълим, илм-фан ва маданий-маърифий соҳаларни янада ривожлантириш, ташқи сиёсат ва халқаро ҳамкорликни ривожлантириш кабилар Экопартиянинг сайловолди платформасидан ўрин олган асосий йўналишлар экани билдирилган.\nЎзбекистон Экологик партияси президент сайловига илк бор ўз номзодини кўрсатмоқда. Партия президентликка номзод кўрсатиш бўйича ҳам бу сафар мамлакатдаги сиёсий ташкилотлар ўртасида биринчи бўлди.\nЭкопартия номзоди президент сайловида қатнаша олиши учун эндиликда сайловчиларнинг камида 1 фоизидан овоз йиғилиши ҳамда МСКда номзод ўлароқ рўйхатдан ўтиши керак бўлади.\nЎзбекистонда галдаги президент сайлови шу йил 24 октябрига белгиланган. Маҳаллий қонунчиликка кўра, президентликка номзодларни сиёсий партиялар кўрсатиши лозим.


15:31 / 17.05.2016\nWhatsApp мессенжери дастурчилари видеоқўнғироқларни синовдан ўтказмоқда. Янги функциядан мессенжернинг бета-талқинида Android-қурилмалар учун фойдаланиш имкони мавжуд бўлади. Бу ҳақда The Verge хабар беради.\nВидеоқўнғироқлар фақат дастурнинг янги талқинини синовдан ўтказишда иштирок этган фойдаланувчилардагина пайдо бўлди. Нашрнинг сўзларига кўра, WhatsApp видеоқўнғироқлар амалга ошириш имкониятини масофадан туриб ёқиши ёки ўчириши мумкин. Шу билан бирга, компания овозли қўнғироқларни ишга туширишга ҳам тайёрланмоқда.\nЯнгиланган функцияларга эга мессенжер Skype, FaceTime, Hangouts ва Facebook Messenger учун катта хавф туғдириши кутилмоқда.


Биогумуснинг нафи ёхуд Калифорния чувалчанги ҳақида | АгроОлам.Uz\nДомой Фойдали Биогумуснинг нафи ёхуд Калифорния чувалчанги ҳақида\nБиогумус гўнгдан тайёрланган сифатли органик ўғит бўлиб, қишлоқ хўжалик экинларининг барчасига қўллаш мумкин. Унинг таркибида 40-50 фоиз қуруқ органик масса, 10-12 фоиз гумус, 0,8-0,3 фоиз азот, 1,3-2,5 фоиз фосфор, 1,2-3,9 фоиз калий, 4,5-8,0 фоиз кальций ва бошқа микроэлементлар мавжуд.\nЁмғирдан кейин чувалчанглар органик массаларга ўрмалашиб, ер юзасига чиқади.\nЗаминимизда чувалчангнинг 97 турини учратиш мумкин. Фақат бир неча туригина боқиш учун яроқли. Чувалчанглар кўп уруғ ҳосил қилади, 20 та уруғдан 4-5 таси тирик қолади. Қизил Калифорния чувалчанги оддий «ёввойи» чувалчангга нисбатан жуда фаол ва серпуштдир. Агар унинг озуқаси етарли бўлса, уйини тарк этиб кетмайди. Узунлиги 99 миллиметргача, тана диаметри 3-5 миллиметр бўлиб, қулай шароитда ҳар 7 кунда уруғлайди. Уруғлагандан кейин (20 тагача) тухумли капсула қўяди ва 14-20 кундан сўнг янги авлод дунёга келади. Янги туғилган чувалчанглар 90 кундан сўнг балоғатга етади. Қулай шароитда бир дона Калифорния чувалчангги 1,5 минг чувалчангни дунёга келтириши мумкин. Бу тур чувалчанг ҳар куни органик моддалардан ўз вазнига тенг овқат тановул қилади. Бир тонна органик чиқиндилардан 600 килограмм биогумус ва 100 килограмм оқсилга бой биомасса ишлаб чиқарилади.\nГўнг, бегона ўтлар, барглар, дарахт новдалари, апилка, сомон, ошхона чиқиндилари, ўрадаги ювиндилар, қушхона, ҳайвонлар чиқиндилари, қоғоз картон ва бошқалар чувалчанг овқатидир. Шунга қарамасдан гўнгни тўплаб, 4-5 кун сув сепиб туриш зарур. Натижада органика қизиб, парчаланиш жараёни юз беради. Агар биомасса тўпламига бўр кукуни, сўндирилган оҳак ёки доломит унидан чанглатилса мақсадга мувофиқ. Чунки чувалчанглар аччиқ муҳитни ёқтирмайди. Қуртни бинолар ичида ҳам, очиқ ҳавода ҳам боқса бўлади. Чувалчангни ўриндиқларда 30-100 мингтагача боқиш мумкин.\nБир йилда бир ўриндиқ (2×1 м) да бир тонна гумус тайёрлаш мумкин. Чувалчанглар ҳаёти учун 40 фоиз тўйимли субстрат сарфланади, 60 фоиз копромит шаклида биогумус ҳосил бўлади. Шундай қилиб, бир ўриндикдан йилига 0,4-0,6 тонна биогумус ва 0,1 тоннага яқин чувалчанг биомассаси олинади. Ёмғир тўпланиб кўлмак ҳосил бўлмаслиги учун ўриндиқлар бироз нишоб участкаларда қурилади. Чувалчангни, айниқса, кўрсичқондан асраш керак, улар ашаддий душман.\nЧувалчанг боқишни қайси кун ва қайси ойда бошласангиз ҳам фарқи йўқ. Энг қулай вақт баҳор, куз ва ёздир. Чувалчанглар аммиак ва юқори ҳароратга таъсирчан бўлади. Шу сабабли, овқатланиш учун фақат ферментациядан ўтган ва совутилган гўнгдан фойдаланиш мумкин. Бошқа органик чиқиндилар ҳам чириши лозим. Чувалчанг боқиш учун хонаки қуён гўнги 5-10 кунда, отники 3-4 ойда, қорамолники 5-6 ойдан сўнг тайёр бўлади.\nОвқат кам бўлса чувалчанглар чиқиб кетади, овқат кўп бўлса, нафас олиш ва газ алмашинуви қийинлашади. Доимо чувалчангларнинг кўпайиши ва ривожланишини назорат қилиб туриш керак. Чувалчангларни қутиларда, балкон, ер тўла, гаражларда ҳам боқиш мумкин.\nТажрибалар шуни кўрсатадики, чувалчанг ёрдамида органик моддаларни қисқа муддатда ўсимликлар тез ўзлаштира оладиган биогумусга айлантириш мумкин. Биогумуснинг қимматли хусусияти шундаки, у донадор структурага эга сув ювиб кетишига чидамли. Биогумус таркибида ўсимликларни озиқлантирувчи моддалар миқдори ўн маротаба кўп. Дейлик, чорвачилик фермасида 500 бош қорамол сақланса, ундан чиқадиган гўнгдан 200 гектар ерни озиқлантириш мумкин. Шунча миқдордаги органикани биогумус ишлаб чиқаришга сарфланса, 1000 гектар ерни озиқлантириш мумкин. Бундан 12-15 йил бурун Олтинсой туманидаги «Оқ олтин», Шўрчи туманидаги «Пахтакор» хўжаликлари чорвачилик комплексларида биогумус тайёрланиб пахта ва ғалладан юқори ҳосил олинган. Биогумусни сабзавот ва полиз майдонларига ҳам қўллаб, экологик тоза маҳсулот олиш мумкин.\nҲозирда Узун туманидаги Б.Омонов номли СИУ «Обизаранг» маҳалласи “Чошиён” қишлоғида Носир Эрназаров бошчилигида «Одил Хол» кичик корхонасида биогумус тайёрланмокда. Ушбу корхонада 100 тоннадан кўпроқ биогумус ва 60 миллион донадан кўпроқ Калифорния чувалчанги бор.\nБиогумусни ер ҳайдаш олдидан ҳар гектар майдонга 4 тоннадан қўллаш яхши самара беради, тупроқ донадор бўлади, агрофизикавий ва агрокимёвий хусусияти яхшиланади, ўсимлик касалликлари ва тупроқ зичлиги камаяди, экинлар ҳосили 15-20 фоизга ошади. Фермер хўжаликлари хандакларга чувалчангни кўпайтирса, маҳсулот таннархи арзонлашади.\nМ. Тожиев, А. Янгибоев, қишлоқ хўжалик фанлари номзодлари, Н. Эрназаров,\nAнжирнинг сиз билмаган фойдали хусусиятлари\nСтевия – қандли диабетни даволаши ростми?


Бухоронинг Қоракўл туманидаги муаммолар қачон ҳал этилади?\n09:25 / 11.04.2017\nБухоро сафаридан қайтар эканмиз, юртдошларимиз томонидан юборилган бир қанча мурожаатга аҳамият қаратдик. Боиси, уларда айтилган муаммолар оддий инсон учун керак бўладиган бирламчи эҳтиёжлар ҳақида эди.\nУларга эътибор қаратинг:\n“Ассалому алайкум. Қоракўл тумани, Қуввача қишлоғига тоза ичимлик сув қачон олиб келинади? Иккинчи савол: қишлоғимиздаги канал таъмирталаб бўлиб қолган. У ер қачон таъмир қилиниши тўғрисида маълумот берсангиз?”\n“Мен Қоракўл тумани, “Зарафшон” маҳалласи, Зарафшон кўчасида истиқомат қиламан. Кўчамизда газ таъминоти яхши эмас - уйлар исимайди. Ҳар хўжаликда кексалар, чақалоқлар бор. Шу боис қишдан чиқиш қийин бўлмоқда. Зарафшон кўчасида газ таъминоти қачон яхшиланади?”\n“Ассалому алайкум. Қоракўл туманидан Жиғачи қишлоғига борадиган йўл қачон тузатилади? Бу йўлдан ёмғир ёғса, юриб бўлмайдиган ҳолатга келди”.\nБундай мурожаатлар рўйхатини яна давом эттириш мумкин. Ижодий гуруҳ Қоракўл туманининг Қуввача қишлоғига отланди. Қишлоққа кириб борар эканмиз, йўлнинг аҳволи ҳақиқатдан ҳам ачинарли даражада эканлигига гувоҳ бўлдик. Қишлоқ марказида бизни мурожаат йўллаган юртдошларимиз кутиб олди. Очиғи, бизни келишимизга ишонқирмаган қуввачаликлар муаммолар юзасидан суҳбатлашди.\n“Шу каналда 10 йилдан бери аччиқ, шўр сув келади. Дарахтлар қуриб кетган. Ҳосил тушиб кетган. Одам тугул, мол ичолмайди бу сувни. Ундай кейинги энг катта муаммо бу йўл. Мана кўрдингиз.... агар ёмғир, қор ёғса, юриб бўлмайди. Ботиб қолади. Ундан кейин мана шу ердан 3 кмдан узоқликда бозор бор. Қорахожи бозори. Ҳоким қайта қурамиз, деб 7 йил олдин бузган. Паттасига пул йиғади. Лекин чек бермайди. Қуруқ бир хароба ерда бозор”, дейди қишлоқ аҳли.\nГувоҳи бўлганингиздек, бу ерда йиғилиб қолган муаммолар Қуввача қишлоғи аҳолисини йиллар давомида қийнаб келмоқда. Биз ушбу ҳолат бўйича шу куннинг ўзида Қоракўл тумани ҳокимлигига бордик. Гарчи туман ҳокими селектр йиғилишини ўтказаётган бўлсада, бизни қабул қилди ва мазкур мурожаатлар бўйича зудлик билан чора кўришини ваъда берди.\nТошкентга келганимизда эса Қоракўл тумани ҳокимлиги мазкур мурожаатлар юзасидан алоҳида комиссия тузилганлигини ва чора - тадбирлар дастури ишлаб чиқилиб, қишлоқ аҳолиси муаммолари бартараф этилаётганлиги хақида ахборот берди.\nУмид қиламизки, кейинги сафар Қуввача қишлоғи манзараси бошқача бўлади.\nГКК Қоракўл блокини ўзлаштириш бўйича Хитой-Ўзбекистон лойиҳасининг 1-босқичи фойдаланишга топширилди\n«Қандим» массивида жиноят ёхуд тузини еб тузлиғига тупурганлар


Хусусан, фуқаролар йиғинлари раислари ва уларнинг маслаҳатчилари сайловини ташкил этиш ҳамда ўтказишга кўмаклашувчи комиссиялар ва ишчи гуруҳлар тузилиб, уларнинг самарали фаолияти учун зарур шарт-шароит яратилди. Масалан, ишчи гуруҳлар хизмат хоналари ҳамда ҳуқуқий адабиётларга эга бўлди.\nСайлов иштирокчилари билим ва малакасини оширишга қаратилган ҳудудий ўқув-семинарлар уюштирилиб, соҳа қонунчилиги мазмун-моҳияти ҳамда ушбу тадбирнинг маҳалла институти нуфузини янада юксалтиришдаги ўрни ва аҳамияти атрофлича таҳлил қилинди. Қолаверса, Олий Мажлис Сенати Кенгаши кўмаклашувчи комиссияси аъзолари томонидан фуқаролар йиғинлари сайловининг ташкилий-ҳуқуқий асослари ҳақида батафсил маълумотлар берилди. Кўмаклашувчи комиссиялар ҳамда ишчи гуруҳларнинг асосий вазифалари ҳам чуқур таҳлил қилинди.\nЎз навбатида, аҳоли, шу жумладан, ёшлар ва хотин-қизларни сайлов жараёнига кенг жалб этиш, уларнинг ижтимоий фаоллигини, ҳуқуқий билимларини ошириш бўйича салмоқли юмушлар бажарилди. Бу борада ҳудудий кўмаклашувчи комиссиялар ҳузуридаги ахборот хизматлари ҳамда ОАВ роли беқиёслигидан келиб чиқиб, жойларда журналистларнинг фуқаролар йиғини сайлови билан боғлиқ билимларини мустаҳкамлашга йўналтирилган семинарлар ўтказилди.\nСайловга тайёргарлик кўриш ва уни ўтказиш билан боғлиқ энг муҳим талаблар юзасидан ҳам кенг кўламли ишлар амалга оширилди. Фуқаролар йиғинлари органларини шакллантиришда фуқароларнинг конституциявий ҳуқуқларини тўлиқ рўёбга чиқариш учун ташкилий-ҳуқуқий шарт-шароит яратиш, сайлов жараёни иштирокчиларининг соҳа қонунчилигига тўла риоя қилишларини таъминлаш, фуқаролар йиғинлари раислари ҳамда уларнинг маслаҳатчилари лавозимларига номзодларнинг иш ва ахлоқий фазилатлари билан аҳолини ҳар томонлама таништиришга қаратилган саъй-ҳаракатлар шулар жумласидандир.\nУмуман олганда, фуқаролар йиғинлари раислари ҳамда улар маслаҳатчилари сайловига тайёргарлик ишлари юқори савияда олиб борилмоқда. Айни чоғда бугундан мамлакатимизда фуқаролар йиғинлари сайлови бошланди ва икки ой давомида белгиланган режа асосида маҳаллаларда сайловлар бўлиб ўтади. Пойтахтимизнинг Чилонзор туманидаги “Катта Хирмонтепа” маҳалла фуқаролар йиғинида ҳам сайлов бугун ўтказилиши белгиланган. Шу муносабат билан ушбу маҳаллада тайёргарликнинг бориши билан танишдик.\nМазкур маҳалла ҳудудида 6 минг нафардан зиёд аҳоли истиқомат қилади. Шундан сайловда қатнашиш ҳуқуқига эга бўлган 4 минг нафарга яқин фуқаролар иштирокида вакиллар сайлови бўйича умумий йиғилишлар ўтказилди. Муҳими, уларнинг конституциявий ҳуқуқлари тўла рўёбга чиқарилиши учун ишчи гуруҳ томонидан зарур чоралар кўрилди. Жумладан, фуқаролар йиғини раиси лавозимига номзодлар ҳақидаги ахборот сайловдан беш кун олдин фуқаролар йиғини биносига ва гузарларга осиб қўйилди.\n— Сайловни ташкил этиш ва ўтказиш бўйича ишчи гуруҳ таркибига эл-юрт орасида обрў-эътибор қозонган, бундай тадбирларда тажриба тўплаган 7 нафар фуқаро киритилган бўлиб, улар фаол иш олиб бормоқда, — дейди мазкур ишчи гуруҳ раҳбари\nК. Қосимова. — Ҳудуддаги сайловчилар сонидан келиб чиқиб, вакиллар сайланди. Улар маҳалла фуқаролар йиғини раиси лавозимига кўрсатилган уч нафар номзоднинг энг -муносибига овоз беради. Фуқаролар йиғини раисининг маслаҳатчилари лавозимларига ҳам ўзлари ишонган инсонларни танлашади. Улар ўз хоҳиш-иродасини эркин билдириши учун барча қулайлик мавжуд.\nШундай қилиб, мамлакатимизда фуқаролар йиғинлари раислари ва уларнинг маслаҳатчилари сайлови бошланди. Шунга мос равишда жойларда мазкур тадбирни демократик тамойиллар асосида ўтказишга қаратилган саъй-ҳаракатлар изчил давом -эттирилаяпти.\nМазкур рукндаги бошқа мақолалар: « Мангуликка муҳрланган эҳтиром\tОчиқликни таъминлаш — ОАВ фаолиятининг асосий мезони »


4 октябр куни тушдан кейин 67 ёшли маҳкум журналист Солижон Абдураҳмонов Қаршидаги Шайхали қамоқхонасидан озод этилди. Фото: Ҳуқуқ фаоли Абдураҳмон Ташановнинг фейсбук саҳифасидан.\n2008 йилнинг 10 октябрида сиёсий мотивлар билан қамалган ўзбек журналисти Солижон Абдурахмонов роппа роса тўққиз йил қамоқ жазосини ўтади.\nЎша йили журналистнинг машинасига гиёҳванд ташланиб қамоққа олинганидан буён ўтган давр мобайнида Ўзбекистондаги очиқ жамият, инсон ҳуқуқлари ташкилотлари, халқаро ва дипломатик идораларнинг журналист ҳимоясига қилган чиқишлари жавобсиз қолди.\nБу тантанали маросимда ҳам на Абдурахмоновнинг ўзи, нада унинг қариндошлари иштирок эта олишмади.\nГерманиянинг Шорндорф шаҳрида ўтган 2014 йил учун Сўз ва матбуот эркинлиги мукофоти лауреати бўларкан мукофотни унинг ҳориждаги ҳамкасблари қабул қилиб олишган эди.\nҚорақалпоғистонлик журналист Солижон Абдураҳмоновнинг озод этилишидан бир кун олдин, “Элтуз” нашри бошқа бир фаол, ўн йилдан ортиқ ҳибсда сақланган 38 яшар Аъзам Фармоновнинг ҳам қамоқдан озод этилгани ҳақида хабар берган эди.\ndata-title="Журналист Солижон Абдурахмонов қамоқдан чиқарилди" data-description="4 октябр куни тушдан кейин 67 ёшли маҳкум журналист Солижон Абдураҳмонов Қаршидаги Шайхали қамоқхонасидан озод этилди. Фото: Ҳуқуқ фаоли ..." data-image="https://eltuz.com/wp-content/uploads/2017/10/r6245792.jpg" data-url="https://eltuz.com/video/201312/" data-services="facebook,odnoklassniki,twitter,telegram" data-counter="ig">


Болаларим тарбиясида қийналяпман, ёрдам беринг.\n15:18 / 29 март | Мадина | 117\nАссалому алайкум! 12, 11, 8, 5 ёшларда бўлган тўртта ўғлим бор. Алҳамдулиллаҳ, ҳаммамиз намоз ўқиймиз, имкон қадар Ислом доирасида яшашга ҳаракат қиламиз. Эр-хотин ўртасида жанжаллар ҳам бўлиб туради. Билмадим, шулар сабабмикин, ўғилларим бир-бири билан кўп жанжаллашади. Биттаси каттаман демайди, бириси кичикман, гапдан қолай демайди. Бунақа ака-укалар уришмайди, Аллоҳ ҳар бир қилган ишингизни билиб туради, ёлғон гапирманглар, сўкишманглар, урушманглар, энди катта боласизлар, деган тарзда панд-насиҳатлар қиламан. Гапимни олишмайди, бу ҳолатлардан жуда қийналиб кетдим. Ҳали ёш бўлатуриб, энг каттасининг ёши 12 да, ҳаммаси қанақадир асабий. Характерми, ё бошқа ҳолатми, тушунмай қолдим, тез жаҳли чиқиб бир зумда бақир-чақир қилиб юборишади, бир-бирларига қўл кўтаришади. Қанча яхши гап билан тушунтиришга уринмай, фойдаси бўлмаяпти. Нима қилсам экан? Ўғилларимни психологга олиб боришим керакми? Нима маслаҳат берасиз?\n1.Агар оилада ота-она ўртасида ўзаро ҳурмат бўлмаса, доим бир-бирларидан норози бўлаверсалар, бу ҳолат фарзандлар руҳиятига таъсир қилиб, агрессив, инжиқ бўлиб қолишига сабаб бўлади. Чунки ота-онанинг ҳис-туйғуларини болалар доимий сезиб туради.\n2.Фарзандларнинг ўзаро келиша олмасликларига уларни оила ўз ўрнида кўрилмагани ҳам сабаб бўлади. Масалан, одатда кичик фарзандлар дунёга келганида катталарига эътибор бериш, эътироф этиш камайиб кетади. Шу пайтда бола ўзини кераксиз ҳис этиб, руҳияти тушиб кетади. Оқибатда эътиборталаб, жиззаки бўлиб қолади.\nОдатда кичкина фарзандимиз кўзимизга кичкина кўриниб, кўпроқ у ҳақида ўйлаймиз. Аслида эса катта фарзанддан бошлаб навбати билан уларга эътибор қаратиш керак. Бу рефлексга айланиши учун овқат сузаётганда, кирларни юваётганда, дазмол қилаётганда ёки бағрингизга босиб эътироф этаётганингизда катта фарзандингиздан бошланг.\n3.Бундан ташқари 11 ва 12 ёшли фарзандларингиз балоғат ёшида. Бу ёшда кўпроқ кўнглига қараб, ишонч билдириб, қўллаб-қувватлашга ҳаракат қилинг. Чунки улар бу ёшда сизнинг эътибор ва эътирофингизга муҳтож бўлишади.\n4.Аввало, ўзингизни, кейин фарзандларингизни психологга кўрсатинг. Психолог тавсияларига амал қилган ҳолатда эр-хотин муносатларига эътибор қаратинг, фарзандлар олдида жанжаллашиш одатларини тарк этинг. Чунки уйнинг муҳитини она яратади. Онанинг гўзал ҳис-туйғулари, ширин ўй-хаёллари оилада хотиржамликни, осудаликни барпо этади. Сиздан фарзандлар шу тариқа намуна олишади.


Миришкорда юксак ғалла хирмони бунёд этилди (Фото) - Халқ сўзи\n13:52 18 Июнь 2018 Иқтисодиёт\nЖорий мавсумда ноқулай об-ҳаво кузатилгани, сув танқислиги рўй берганига қарамай, Қашқадарё вилояти Миришкор тумани деҳқонлари ғалладан мўл ҳосил олдилар. Давлатга 48300 тонна ўрнига 50000 тонна зиёд сара дон сотиб, зиммаларидаги шартнома мажбуриятини ортиғи билан адо этдилар.\nТуманда бу йил 22845 гектар майдонда ғалланинг “Яксарт”, “Жайхун”, “Таня”, “Андижон-2” каби серҳосил ва эртапишар, энг асосийси, ҳудуд тупроқ-иқлим шароитига мос бўлган навлари жойлаштирилган эди. 1239 та фермер хўжалиги томонидан ҳар бир агротехника тадбири ўз вақтида, сифатли бажарилгани туфайли мўл ҳосил тўпланди.\nҒалла ўрим-йиғим ишларига Президентимиз Шавкат Мирзиёев раислигида бўлиб ўтган видеоселектор йиғилишида белгилаб берилган вазифалар асосида пухта тайёргарлик кўрилгани туфайли бошоқлардаги буғдой нест-нобуд қилинмасдан, атиги 17 иш кунида саранжомлаб олинди. Бунда 100 дан зиёд комбайн жалб этилгани, ташув техникалар кучидан отрядларга бўлинган ҳолда фойдаланилгани айни муддао бўлди.\nЮксак хирмон бунёд этишда Махтумқули, “Янгиобод”, Р. Ғойибов, “Миришкор”, “Жейнов”, “Помуқ”, “Чандир”, Амир Темур, “Кўҳна Фазли”, “Авазчўл”, “Тожикистон”, “Тошкент”, “Олтин бошоқ” массивларидаги фермер хўжаликлари, айниқса, муносиб ҳисса қўшдилар.\nЭътиборли жиҳати, бу йилги оғир табиий-иқлим шароитига қарамасдан кўплаб илғор фермер хўжаликларида гектаридан 55-60 центнерга етказиб, ҳосил олишга муваффақ бўлинди. “Сариқов Жўра Эламонович”, “Хонибоев Азизбек”, “Ҳиммат Жаҳонгиров”, “Авазов Раҳмонқул Шоймардонович”, “Арол”, “Зарипов Бегзод Асқарович”, “Қавс”, “Азимжон”, “Янги йўл”, “Бердиева Мақсуда”, “Раъно Бозоровна”, “Мингешов Ўткир”, “Алибеков Амирхон”, “Зарина Файзуллаева”, “Ёрқин”, “Абдураим ота”, “Амирқулов Бегзод”, “Авазчўл Муроди”, “Ином юрт фахри”, “Адҳам зиё”, “Очил дастурхон”, “Олтин бошоқ сардори”, “Абдишукуров Авазмурод”, “Зафаржон Нормаматович, “Бахтли остона”, “Асилбек Янгибоевич”, “Раҳмонқулова Кибриё” каби фермер хўжаликлари шулар сирасига киради.\nШартномавий мажбурият бажарилган бўлса-да, ҳали далаларда ҳосил мўл. Шу боис тажрибали деҳқонлар, илғор фермерлар билан ўзаро кенгашиб, давлатга яна қўшимча 10000 тонна сара дон етказиб беришга аҳд қилишган.\nЯна бир гап, ғалладан бўшаган майдонлар пешма-пеш шудгорланиб, такрорий экин экишга тайёрланмоқда.


Ўзбекистондан Россияга бориб, мамлакатга киролмаётган фуқаролар ҳақидаги хабарларга муносабат билдирилди\nТашқи меҳнат миграцияси агентлиги ижтимоий тармоқларда тарқалаётган ўзбекистонликларнинг Россия ҳудудига кириши учун рухсат олиб бериш бўйича таклиф этилаётган хизматлар ҳамда Россияга бориб, мамлакатга киритилмаётган фуқаролар ҳақидаги хабарлар юзасидан муносабат билдирди.\nМаълум қилинишича, коронавирус инфекцияси тарқалиши муносабати билан 2020 йилнинг март–апрель ойларидан бошлаб халқаро қатновлар, шу жумладан, Ўзбекистон ва Россия ўртасида мунтазам авиақатновлар вақтинча чекланган. Чет эл фуқароларининг мамлакатга кириши бўйича Россия Ҳукуматининг 2020 йил 16 мартдаги тегишли фармойиши билан қатор чекловлар жорий этилган.\nАйни пайтда айрим тоифадаги фуқаролардан ташқари ўзбекистонликларнинг индивидуал тарзда вақтинча меҳнат фаолияти билан шуғулланиш мақсадида Россия ҳудудига киришига рухсат йўқ. Фақатгина Россия Ҳукуматининг коронавирусга қарши штаби томонидан чегара хизматларига тақдим этилаётган рўйхат асосида ташкилий тарзда ишга юборилаётган шахслар ушбу мамлакатга киритилмоқда.\nПандемия даврида хорижда ишлаш истагида бўлган фуқароларни ташкиллаштирилган ҳолда хорижга ишга жалб қилиш мақсадида Ташқи меҳнат миграцияси агентлиги томонидан жорий йилда 264 та хорижий иш берувчилар ва рекрутинг ташкилотлари билан музокаралар олиб борилган.\n«Шу ўринда юртдошларимиздан Россия Федерацияси ҳудудига олиб кириб қўйиш хизматларини таклиф этаётган шахсларга ишонмасликларини ва турли йўллар билан ушбу мамлакатга ноқонуний кириб боришга уринмасликларини тавсия қиламиз.\nТурли сохта ҳужжатлар чегараларни кесиб ўтишга уриниш Ўзбекистон ва Россия қонунларига кўра, жиноий жавобгарликка тортилишга сабаб бўлиши мумкин.\nРоссияда ишлаш истагида бўлган фуқаролар Ташқи меҳнат миграцияси агентлигига мурожаат қилишлари ва иш берувчиларнинг танловларидан ўтган тақдирда ташкиллаштирилган ҳолда ушбу мамлакатга ишга кетишлари мумкин», дейилади хабарда.\nАввалроқ Ўзбекистоннинг 200 га яқин фуқароси Россиядаги қурилиш объектларига ишга жўнатилиши ва Россияда мигрантлар ҳужжатларининг амал қилиш муддати узайтирилгани ҳақида хабар берилганди. Кейинчалик Ўзбекистонлик меҳнат мигрантларининг Россияга чиқиши соддалаштирилиши хабар қилинган.


“ФОЙДАЛИ” МАСЛАҲАТЛАР – AllSportuz.com\nЎзбек футболи қачон ривожланиши ҳақида минглаб инсонлар бош қотиришади,турли ечимларини излашади. Қарорлар қабул қилиниб,молиялаштирилади. Тараққиётнинг енгилроқ йўлини тавсия этмоқчимиз. Осон ва амал қилиш жараёнида мураккабликларга дуч келмайсиз. Биринчи галда жамоаларга мураббийларни таклиф этаётганда шахси ўрганилмай,таваккалига чақиравериш керак.\nИлгарги ишлаган клубларидаги фаолиятини таҳлил қилишдан не фойда?\nФутболдан кўра молиявий мўлликни яхши кўрадиган,тотализаторга пул тикишни мунтазам равишда амалга ошириб келадиган ва ғалабани ҳакамлар ёрдамида қўлга киритишга одатланганларига чиқиб, ўтишга кўндирсангиз, ниҳоятда зўр бўлади. Машғулотлар жараёни эскича тарзда ўтказилиб, ёшларни кашф қилишга ҳожат қолмаганлигини йиллар давомида исботлаб келаётганларга урғу беришингиз талаб этилади. Пул билан жуда кўплаб ишларни ҳал қилиб юраверасизлар. Ёки,бирор меҳнаткашроқ, виждонлисини билмай чақириб қўйган бўлсангиз, сира афсусланманг. Йўли осон,бир мавсумда ўнга яқин бош мураббийни алмаштиринг,биров сизга ғиринг демайди. Мана узоққа бориб ўтирмайлик,бухороликларга қойил қолмай иложимиз йўқ.\nДаврон Файзиевни йил бошида олиб келишганди, икки ойга бормай, навбатдагисини кўндиришиб, Анвар Бердиев номзодига тўхталишди. Март ёки апрель ойигача ишлаб туришларига имкон берилса керак,ҳарқалай. Мураббийларга кўп вақт берилиши тарафдори эмасмиз. Яхши жамоани шакллантириш учун бир ҳафта,ўн кун етарли бўлади. Мана шу муддат ичида жамоа натижа бермаяптими,тезда бош мураббийни алмаштириб,навбатдагисини чақириш даркор. Йигирматалик устозларнинг рўйхатини тузиб олинг ва навбатдан чақираверасиз. Барибир дидингизга мос тушадигани чиқиб қолиши ҳеч гап эмас. Ахир,давлатнинг пули бўлсада,сиз беряпсиз-ку! Муҳим фигура эканлигингизни барча билиб қўйиши керак. Донғингиз икки тоғ орасидан чиқмай ўтиб кетаверасизми!\nМана,хорижлик,тилни билмайдиган,келиб чиқиши номаълум ҳисобланган европалик мутахассисларига чиқа бошладик. Қандайдир шубҳали агентлар тавсия қилишгандирки,иккиланиб ўтирмай олиб келяпмиз. Уларда ҳам ўзимизга ўхшаган,нафси борлари етарлича топилса керак. Қисқа фурсат ичида йўлимизга юра оладиган даражага чиқишга эришишса,марра ҳаммамизники. Ахир гап мамлакат футболи ҳақида кетмоқда. Муҳими,камгина маошга ҳам кўнишмоқда. Мана шуниси асосийси. Ўзларида болалар футболида ишлаган бўлмайдими,хориждан олиб келинаяпти-ку!\nЎзимиздаги ёш,ишга чанқоқ мураббийларга ишонч билдиргандан кўра,келиб чиқиши номаълум ажнабий устозлардан наф кўпроқ. Нима дедингиз? Иқтидорли,инсоф доирасидан ташқарига чиқмайдиган,камсуқум устозларимиз фурсатлари келишини узоқ кутаверишсин,бизга нима! Охири,умидларини узишиб,ўзларини бошқа соҳага уришади-да! УЭФАнинг ПРОси бор мутахассисларга ишонаверамиз.. Ушбу фикрларимизни ўқиган баъзи мутасаддилар мураббийларни алмаштиргилари қистаб қолса,фақат хурсанд бўламиз.\nЧемпионат бошланишига саноқли кунлар қолганида ортидан бир тўда ўйинчиларини етаклаб келадиганларига қизиқаверинг. Кейинчалик истеъфога чиқарсангиз,биргалашиб кетишиб,зерикиб қолишмайди ва навбатдаги манзилга йўл олаверишади. Сиз эса барисини нолдан бошлайсиз. Нақадар мароқли юмуш эканлигини яшириб ўтирмаймиз.\nФутболчилар билан ҳозирги тузилаётган шартнома муддатларини камайтириш керак,деган таклифни ҳам илгари сурмоқчимиз. Бир ойга мўлжалланганига рухсат берилиб, мавсум давомида ўндан ортиқ жамоада ўйнай олмасликларини қонунан белгилаб қўйилса ажойиб иш бўларди. Йўқса, ҳаддиларидан ошиб кетишади. Жуда кўнгиллари бўлмаса,уч ойлик битимга имзо чекишсин. Аҳмоққа ўхшаб,2-3 йиллик шартномалар қайд этилиб,бошқаларни алдашдан нима фойда? Ҳафталик,кунлик битимлар ҳақида ўйлайдиган фурсатлар ҳам келиб қолар.\nШунингдек, футболчининг жисмоний ва техник ҳолатидан кўра,мунтазам равишда жароҳатланиб турсада,исми ва фамилиясига биринчи галда эътибор қаратилиши тарафдоримиз. Йил давомида майдонга туша олмасаларда,фалончиев рўйхатимизда бор дея,мақтаниб юрилади. Кўтарма,мукофот пуллари,маошларини олдиндан,январь ойидаёқ тўлаб қўйсангиз,майдонга чиққанда шунақа тер тўкишадики,асти қўяверасиз. Ана шу биз чақирган маҳоратли ўйинчимиди,дея таажжубланишингиз шубҳасиз. Маблағ олмаслигини билса ҳам жонини жабборга бераверишади.\nХуллас,янгиликларни қўллайман десангиз,усуллари бисёр. Муҳими,ниятингиз мамлакат футболининг равнақи бўлсин. Йўқса,танлаган йўлингиздан адаштириб юборадиганлар топилиб қолади. Шундайлардан фаолиятингиз мобайнида эҳтиёт бўлишга чақирамиз. Терма жамоага ижрочининг маҳоратидан кўра,шахсий манфаатини устун қўядиган устозни жалб қилиш керак. Бундайларни топиш қийинлигини биламиз,лекин уриниб кўрса бўлади. Хорижга баъзи футболчиларни сотилишидан аввал қўллаб юбориш,муҳим омиллардан биридир.\nНатижа аҳамиятли эмас. Кимнингдир ҳожати чиқиб турса,фойдалироқ эмасми? Йирик мусобақаларга йўл ололмаслигимизни билганларидан кейин, қандайдир бошқа томондан самара келтиришса ёмонми!\nАбдулҳафиз Абдулазиз Ўғли Абдулхамидов\nPrevious От изини той босар ёҳуд Отаси изидан футболга қадам қўйган юлдузлар\nNext Дунёдаги энг пакана спортчилар (топ-5)


Муяссар Тиловова. Жиловсиз асов (ҳикоя) | www.ziyouz.uz\nБош саҳифа Ўзбек насри онлайн антологиясиМуяссар Тиловова (1990)Муяссар Тиловова. Жиловсиз асов (ҳикоя)\nМуяссар Тиловова. Жиловсиз асов (ҳикоя)\nЕр андак силкинди. Тоғу тошлар гумбурлади. Галадаги отлар довдираб, ўзларини қаёққа уришини билмай қолишди. Галабоши уларни тинчлантиришга ҳарчанд уринмасин, байталлар кишнаб, турли томонга тирқиради. Оналарининг бу ажабтовур ҳаракатларига тушунмаган янги туғилган қулунлар атрофга ҳайрон олайишарди. Кўз очиб юмгунча бўлиб ўтган зилзила борлиққа шунча саросима солишга улгурди. Отларнинг оёқлари маҳкам турган ер қимирлашдан тўхтаган, бироқ негадир шовқин тинчимаганди. Оёқлари узун, бақувват, хипча бели қорувли, метиндай мустаҳкам галабоши айғир қандайдир хавфни сезиб, бурун тешикларини катта-катта очганча, безовта кишнаб кўл томондаги тепаликка қараб югурди. Бу тепалик яқин атрофдаги энг баланд жой. Унинг устидан ҳамма ер кафтдагидай кўринади. Ваҳимали кишнаб, тепалик устида ер тепинаётган айғирга пастдаги галаси бир илинж кутгандай жавдираб туришарди. Галабоши адашмабди. Кўнгли сезганича бор экан. Пастдаги водийдан ўзлари томонга чанг-тўзон кўтарганча бир неча отлиқ югуриб келарди. Айғир улар нима учун келаётганларини, мақсади нима эканлигини яхши билади. Чунки бундай кутилмаган меҳмонлар тез-тез кўриниб галанинг тинчини бузади. Шундай пайтларда бутун бошли отлар уюрининг тақдири галабошининг зиммасига тушади. Қора айғир шу чоққача бирор марта адашмаган. Тўғри, доим ҳам галани бус-бутун, ҳеч қандай талофатсиз қутқара олмайди. Улар орасида нимжон, касал отлар, ёш болали байталлар ва қарилар ё қоч-қувда ҳалок бўлади ёки қўлга тушади. Наилож, айғир бундай паллаларда ожиз қолади.\nҚадамларидан ўт чақнаб, худди қуюндай пастлади. Олд оёқларини баланд кўтариб, галасига шимол томон қочишни амирона буйруқ бериб кишнади. Йўл бошлашга бошлади-ю, ўзи олдинга интилмай, галани айланиб югурди. Отларни тезроқ ҳаракат қилишга ундаб ер тепинди. Кўл томондаги тепаликдан ўтилса, торгина водий. Ундан сўнг пастқам тоғликлар бошланади. У ерда тезроқ югурилса, бирор пана жой топиб, кўздан йўқолиш осон. Бутун уюр галабошининг мақсади нима эканини тушунди. Қора айғир эса энг охирги от ҳам йўлга тушиб олганидан кейингина қочишга ҳозирланди. Барчани кўздан кечириб, бир ҳаракат билан галанинг олдига ўтиб олди. У энг олдинда тўдасига намуна бўлиш учун тезроқ, чаққонроқ ҳаракат қилади. Югурганида кўмирдек қора ёллари селкиллаб, парвозга шайланаётган қушни эслатади. Аммо айғир илкис-илкис тўхтаб, чанг-тўзон ичида элас-элас кўзга ташланаётган оппоқ байталга қарайди. Бошқа пайтларда ўша от айғир билан олдинма-кетин югурар эди. Ҳозир эса бунинг иложи йўқ. Чунки байтал қулунлаши керак. Галабоши тўдани унинг тинчгина кўзи ёриши учун шу адирликка олиб келганди, бехавотир деб ўйлаганди бу ерни. Бироқ шу ердаям азалий рақиби одамлар тинч қўйишмади уларни. Оқ бия аввалига рисоладагидек, бир текис югурди, аммо бора-бора ҳаммадан ортда қола бошлади. Унинг нафаси бўғзига тиқилиб ҳансирар, қорнида қандайдир кучли оғриқ турганди. Тахминан мўлжал олинган йўлдан гала жонҳолатда одимлар, айғир эса тўхтади. Оқ байталнинг бошқа югурмай, юмалаб қолганини кўргач ортга қайтди. Бу орада гала анча узоқлашига улгурди. Айғир биясини ўрнидан туришга ундаб атрофида гижинглаб айланди. Аммо оқ отнинг ортиқ югуришга мадори йўқ. Аввалига уни туришга ундаган галабоши энди пишқириб буйруқ беришга ўтди. Бироқ фойдасиз. Биянинг дарди бошланганди. Боягина зилзиладан қўрқиб кетган отга, кейинги зарба оғирлик қилди. У кишнашдан тўхтаб, бошини ерга ташлади. Энди бефойда. Байтал югуриш у ёқда турсин, ўрнидан ҳам туролмайди. Айғири атрофида гоҳ амирона, гоҳ ялиниб кишнар, жуфтининг тумшуғига бурнини теккизиб ундан ниманидир ўтинарди. Икки ўт орасида қолган галабоши бир суюкли байталига, бир шовқин солишиб тобора узоқлашиб бораётган уюрга қарайди. У қолганларни асраши керак, бироқ оқ отни шу аҳволида ташлаб ҳам кетолмайди. Унинг узоқ иккиланишига ортидан қувиб келаётганларнинг қораси кўриниши нуқта қўйди. Айғир осмонга сапчиб, ваҳимали, шу билан бирга жуда аянчли кишнади.\nТўйчи чавандоз уюрнинг изини йўқотган бўлса-да, овдан қуруқ қайтмади. Олдинги оёқлари тушовланиб, итоаткорона йўрғалаётган оқ байтал ва унинг тойчоғини, бу кенгликлардаги жамики ёввойи отлар сардори, афсонавий айғирнинг зурриёдини олиб қайтди. Қулуннинг юнглари худди отасиникидек тим қора, ялтироқ, кўзлари эса онасиники каби жигарранг. Оёқлари ҳали ориқ, нимжон бўлса ҳам, вақти келиб уларда кенгликларга сиғмайдиган куч йиғилиши муқаррар.\n– Насли тоза-да жониворнинг, ялтиллашини қара, – дея севинчини ичига сиғдира олмаган чавандоз атрофидагиларга кулиб қўяди. – Айғирни тутолмаган бўлсак ҳам, қулуни бизда. Бу тойчоқнинг, – дея ёнидагиларнинг ким эканини англамай қулоқларини диккайтираётган қулуннинг бошини силайди, – галабошидан афзаллиги кўп. Чунки уни тутганимиз билан ёввойи барибир ёввойилигини қилади. Қулай пайт бўлди дегунча қочишга уринади. Асовни жиловлаш қийин. Қулунча эса энди ўзимизники. Агар отасидай ўктам от бўлса, бу орада олдимизга тушадиган чавандоз топилмайди.\nЎша куни чавандозга қишлоқнинг ёшу қариси ҳавас қилди. Ҳозир ҳар ким унинг ўрнида бўлиб қолишни хоҳларди. Чунки донғи бутун водийга ёйилган қора айғирнинг зурриёди Тўйчи чавандознинг қўлида.\n– Оқбошнинг аҳволини кўриб уфламай нима қилай?\n– Агар Оққашқа бўлмаганида эди, байтал аллақачон ё қочиб кетарди, ёки ўларди.\nОққашқани улоққа Тўйчи чавандоз, унинг укаси Суюн чавандоз минди. У билан қаерга боришмасин, доим ғалаба билан қайтишди. От эмас, чин дўст эди у. Баъзан отаси Оқбошни қамчиласа, калтак худди боланинг бирор ерига теккандай сесканарди. Шундай пайтларда бобосини чақирар, фақат бобоси отнинг ёнини олиши мумкин эканини биларди. Бобосининг отларга меҳрини кўриб, уларни чин дилидан яхши кўради дея ўйлаган. Аммо бир куни кўпкарига кетган отни юк машинасида олиб қайтишди. Чунки отнинг йиқилиб оёғи синганди. Ўшанда энди ҳеч нарсага ярамай қолган Оққашқани сўйиш кераклигини, айнан, Зиёд ота маслаҳат берди. Ўша куни Оққашқага онасидан бошқа ҳеч кимнинг раҳми келмади. Сўйишаётганида атрофидагилардан меҳр-шафқат сўраб тиланган кўзлари ҳамон боланинг ёдидан чиқмайди. Кишнаганида доим ўктам чиқадиган овози ўша пайтда гўдакларникидан ҳам нимжон, янги туғилган қулунларникидан-да ожиз чиққан. У-ку охири тақдирига тан берди, лекин она от… Юраги қандайдир нохушликни сезгандай эрталабдан безовталана бошлагач, чол оёғидан маҳкам боғлаб қўйди. Лекин Оққашқани сўйишаётганида ер тепиниб кишнагани…\nИлҳомнинг ўшанда раҳми келганидан ва айни дамда қўлидан ҳеч нарса келмаганидан лабларини тишлаган.\nБайтал боласини кўргани йўқ, Оққашқани отхонадан панага олиб кетишганди. Лекин боласи ўлаётганини, ўлаётгандаям дўстим деб ишонганлари нобуд қилаётганини ич-ичидан сезиб турганди бечора. Оққашқа жони узилишидан олдин оғир ингради. Шу пайт отхона томондан нимадир қарсиллаб синди. Зум ўтмай одамлар ёнига шамолдай учиб, она от келди. Ҳамма карахт бўлиб қолганди. Чорасиз айғир орқа оёқларида туриб бутун гавдасини тик кўтарганча олдинги оёқларини ҳавода муаллақ айлантирди. Шунчалик баланд кишнадики, овози қулоқни кар қилай дерди. Бола биринчи марта ёввойи байталда шундай важоҳат, куч, одам боласига нафрат ва иложсиз онанинг фарзанди учун тутган мотамини кўрди. Катта очилган бурун тешиклари ўт пуркайман дерди гўё. Оққашқанинг кўзлари онаси томон қадалганча қотиб қолди. Эҳтимол, уларда «Одамларга ишонганим, улар билан дўст бўлганим учун мени кечиринг, онажон» деган маъно бўлгандир. Ҳар қалай Илҳом ўша пайтда буни ўқиёлмасди. Ҳаммаси тамом бўлганди. Ёввойи байтал яна бир кишнади-да, пуртаналар ҳосил қилиб, вишиллаб оқаётган сойнинг устидан нариги қирғоққа сакради. Унинг соғ-омон ўтиб кетишига ҳеч ким ишонмаганди. Шунчалик юқори сакрадики, худди учаётганга ўхшарди. Узун ёллари шамолда қуш қанотидай селкиллаб, парвоз қиларди. Оқ байтал йиқилмади. Қанчалик узоқ бўлмасин, нариги қирғоққача сакрай олди. Сакраб ўтди-ю, тоғларга қараб жуда тез югурганидан бир зум ўтмай кўздан ғойиб бўлди. У ёввойи эрки, озодлиги томон шошарди. Одамлар орасида узоқ муддат яшаган бўлса ҳам қари кўнглидаги бундай юксак туйғулар ҳамон ёш эди.\nҲамма нарса қанчалик тез содир бўлган бўлса, шунчалик тез тугади. Зиёд ота «Ҳозир саволга кўмиб ташлайди» деб кўзларини набирасидан олиб қочди. Аммо бола ҳеч нарса сўрамади. Чунки кўп нарсани билади деб ўйлаган инсони аслида ҳайвон англай олган оддий ҳисларни тушунмас экан. Бобоси илгари унинг кўзига ҳамма нарсани биладиган жуда ақлли инсон бўлиб кўринарди. Худди у кишидай фикрлагиси, у кишидай ўйлагиси келарди. Аммо кейин бошқа ҳеч нарса сўрамади. Бу воқеага ўзининг хулосасини чиқариб бўлганди.\n← Аввалги Аввалги Муяссар Тиловова. Тўғон (ҳикоя)\nКейинги → Кейинги: Муяссар Тиловова. Кўккўл қўшиғи (ҳикоя)


Ўзбекистон: Таниқли ҳуқуқ ҳимоячиси Саиджаҳон Зайнобиддинов амнистияга мувофиқ озод этилди - Фарғона.Ру ахборот агентлиги\n08:39 msk, 10 Июль 2020\nЎзбекистон: Таниқли ҳуқуқ ҳимоячиси Саиджаҳон Зайнобиддинов амнистияга мувофиқ озод этилди\n05.02.2008 13:42 msk\n“Фарғона.Ру” ахборот агентлигига маълум бўлишича, сиёсий сабабларга кўра озодликдан маҳрум этилган ва 2 февраль куни амнистияга мувофиқ озодликка чиқарилган маҳкумлар орасида таниқли андижонлик ҳуқуқ ҳимоячиси Саиджаҳон Зайнобиддинов ҳам бор. “Аппеляция” ҳуқуқни ҳимоя қилиш жамиятини тузган, Андижон шаҳрида 2005 йил май ойи воқеаларининг асосий гувоҳларидан бири бўлган С.Зайнобиддинов 4 февраль куни маҳбусликдан озод этилди.\n“Андижон воқеалари” нинг асосий гувоҳи С. Зайнобиддиновнинг номи 2005 йил май фожеасидан анча аввал танилган. 2003 йилдаёқ уни ёлғон маълумотлар тарқатишда ва туҳматда айблаганлар. Ўшанда Андижон шаҳар суди “Инсон ҳуқуқларининг бузилиши тўғрисида” хабарномалар тарқатган ҳуқуқ ҳимоячисига нисбатан жиноий иш қўзғатганди.\nЎзбекистонни ёпиб қўйган ахборот блокадаси даврида 2005 йил 13 май куни Саиджаҳон Зайнобиддиновнинг маълумотлари жаҳоннинг етакчи ахборот агентликлари, радиостанциялари, Россиянинг ва бошқа мамлакатларнинг газеталари томонидан тарқатилганди.\nС.Зайнобиддиновни Андижон воқеаларидан бир ҳафта ўтганидан кейин ҳибсга олдилар. Бир ой ўтиб унинг қариндошлари эр ва ота тўғрисида умуман маълумот олмай қўйдилар. Етти ярим ой ўтганидан кейин, 2006 йил январь ойида бўлиб ўтган судни маҳфий судлар учун ўрнак бўла оладиган суд деса бўларди: на журналистлар ва на судланувчининг қариндошлари маҳкама жараёнида иштирок эта олмадилар. Маҳкама қай тарзда ўтгани ҳанузга қадар маҳфийлаштириб қўйилган. Бу суд ҳақида маълум бўлган нарса – уни Тошкент шаҳар судининг судьяси Зокиржон Исаевга топширилганида, холос. Жамоатчилик намояндасини “ваҳима ёйиш мақсадида ахборот тарқатиш” ва “террорчилик”да айблаб етти йилга озодликдан маҳрум этдилар.\nЗайнобиддиновни қамоқдан 4 февраль куни озод қилдилар. Ҳозир у Андижонда, деярли уч йилдан бери кўришмаган оила даврасида ўтирибди. Ҳуқуқ ҳимоячисига кўра, у маълум вақт давомида ўзига келиб олишга муҳтож. Унинг озодликка чиқарилиши ўзи учун мутлақо кутилмаган воқеа бўлган. Маҳкумликда у билан яхши муносабатда бўлганлар, аммо шу вақт ичида у деярли тўлиқ изоляцияда бўлган.\nСаиджаҳон Зайнобиддинов. © «Коммерсантъ» фотосурати\nЭслатиб ўтамиз, 2 фeврал куни таниқли инсон ҳуқуқлари ҳимоячиси ва журналист Умида Ниёзова жазодан озод этилган. Уни давлат чeгарасини ноқонуний кeсиб ўтиш, контрабанда ва жамоат хавфсизлигига таҳдид солувчи матeриалларни тарқатиш каби айблар билан етти йилга озодликдан маҳрум этгандилар. Унга нисбатан Ўзбeкистон Олий Мажлиси Сeнатининг 2007 йил ноябрида қабул қилган амнистия акти қўлланди.\nЭслатиб ўтамиз, Умида Ниёзова 2007 йилнинг 22 январида транспорт прокуратураси томонидан чeгарани ноқонуний кeсиб ўтиш айби билан ҳибсга олинганди. 2007 йилнинг 1 майида жиноят ишлари бўйича Тошкeнт шаҳар Сирғали тумани суди Умида Ниёзовани етти йилга озодликдан маҳрум этди. Кeйинроқ, жиноят ишлари бўйича Тошкeнт шаҳар судининг аппeляция ҳайъати ўзининг қарори билан У. Ниёзовага тайинланган жазони уч йиллик синов муддати билан шартлига алмаштирди.\nЖиззах вилоятилик ҳуқуқ ҳимоячиси Бахтиёр Ҳамроeвнинг ўғли Ихтиёр ҳам жазони ўташдан озод қилинди. Жиноят кодeксининг 277-моддаси (бeзорилик) билан айбдор дeб топилган Ихтиёр Ҳамроeвга ҳам амнистия қўлланган. Кузатувчиларга кўра, Ихтиёр Ҳамроевнинг маҳкум этилиши отасининг ҳуқуқ ҳимояси бўйича фаолияти учун жазо бўлган.\nБир мунча вақт олдин амнистия бўйича "Эзгулик" инсон ҳуқуқлари жамиятининг уч ойдан ошиқ қамоқда сақланган фаоли Карим Бозорбоeв ҳам озодликка чиқди. Уни уч ой давомида панжара ортида сақладилар.\nОлдинроқ, халқаро инсон ҳуқуқларини ҳимоя қилиш ташкилотлари ва ғарб мамлакатлари Ўзбeкистоннинг ҳуқуқ-тартибот идоралари сиёсий маҳкумларга нисбатан амнистияни қўлламаслиги борасида танқидий муносабат билдириб кeлганди. Бир неча сиёсий маҳбусларнинг кутилмаганда озод қилиниши аксилконституциявий президент Ислом Каримовнинг Европа Иттифоқи ва АҚШ билан муносабатларини яхшилашга ва унинг бугунги Россияга сафари олдидан ўзига ҳос инсонпарварлик ва гуманизмни намойиш этишга уриниш деган тахминларга олиб келади.


Ўзбекистон ва Хитой энергетика соҳасидаги ҳамкорлик масалаларини муҳокама қилдилар\n11:41 / 09.09.2017\nТошкентда Ўзбекистон – Хитой ҳукуматлараро ҳамкорлик қўмитасининг энергетика соҳасида ҳамкорлик бўйича кичик қўмитаси тўртинчи мажлиси бўлиб ўтди. Бу ҳақда ЎзА хабар берди.\nЎзбекистон Республикаси иқтисодиёт вазири, кичик қўмита ҳамраиси Г.Саидова, Хитой Халқ Республикаси Тараққиёт ва ислоҳотлар бўйича давлат қўмитаси раиси ўринбосари, Энергетика бўйича давлат қўмитаси раиси, кичик қўмита ҳамраиси Н.Бекри ва бошқалар Ўзбекистон ва Хитой ҳамкорлиги барча соҳаларда изчил ривожланиб бораётганини таъкидлади.\nПрезидент Шавкат Мирзиёевнинг 2017 йил май ойида Хитойга давлат ташрифи якунлари Ўзбекистон Республикаси билан Хитой Халқ Республикаси ўртасидаги ҳар томонлама стратегик шерикликни янада кенгайтиришга янги суръат бағишлади.\nКейинги йилларда Ўзбекистон – Хитой ҳамкорлиги савдо-иқтисодий, инвестиция, энергетика, транспорт, фан-техника, маданий-гуманитар, қишлоқ хўжалиги соҳаларида янада фаоллашди. Бу мамлакатлар иқтисодий ривожланишини рағбатлантириш ва халқлар фаровонлигини ошириш учун мустаҳкам асос бўлмоқда. Масалан, биргина энергетика соҳасида Ўзбекистон Республикасининг 2017 йилга мўлжалланган Инвестиция дастури доирасида мамлакатда Хитой сармояларини жалб қилган ҳолда 878 миллион долларлик лойиҳаларни амалга ошириш кўзда тутилган.\nМажлисда Ўзбекистонда ижтимоий-иқтисодий ислоҳотларни янада чуқурлаштиришга қаратилган қатор муҳим дастурлар қабул қилингани таъкидланди. Хусусан, мамлакатимизнинг юксак гидроэнергетик салоҳиятидан комплекс фойдаланиш мақсадида 2017-2021 йилларда гидроэнергетикани янада ривожлантириш чора-тадбирлари дастури қабул қилинди. Унга кўра 2,6 миллиард доллар эвазига 18 янги ГЭС қуриш ва мавжуд 14 ГЭСни модернизация қилиш режалаштирилган. Дастурни ўз вақтида, сифатли амалга ошириш учун аввал "Ўзбекэнерго" акциядорлик жамияти ҳамда Қишлоқ ва сув хўжалиги вазирлиги таркибига кирган барча гидроэлектрстанцияларни бирлаштирган «Ўзбекгидроэнерго» акциядорлик жамияти ташкил этилди.\nЖорий йил май ойида ХХР Тижорат вазирлиги ва Ўзбекистон Республикаси Инвестициялар бўйича давлат қўмитаси ўртасида Ўзбекистонда кичик ва ўрта гидроэлектрстанцияларни қуриш соҳасидаги ҳамкорлик бўйича қиймати 2,7 миллиард долларлик битим имзоланди.\nШунингдек, мамлакатда 2017-2021 йилларда кўмир саноатини янада ривожлантириш ва модернизация қилиш дастури қабул қилинган бўлиб, унга мувофиқ 585 миллион долларлик лойиҳалар натижасида кўмир қазиб чиқариш ҳажмини 3 баробар ошириш режалаштирилган.\nЭнергия самарадорлигига эришиш ва қайта тикланувчи энергия манбаларини ривожлантириш кичик қўмита фаолиятининг муҳим йўналишидир. Мамлакатда қабул қилинган 2017-2021 йилларда қайта тикланувчи энергетикани янада ривожлантириш, иқтисодиёт тармоқлари ва ижтимоий соҳада энергия самарадорлигини ошириш чора-тадбирлари дастури бу борадаги ҳамкорликни янги босқичга кўтаришга хизмат қилади.\nМажлисда Ўзбекистон ёқилғи-энергетика тармоғида фаолият юритаётган Хитой компанияларининг инвестиция фаолиятига алоҳида эътибор қаратилди. Улар мамлакатимизда нефть-газ конларини биргаликда излаш ва ўзлаштириш, электр энергетикаси тизимининг генерация ва транспорт қувватларини модернизация қилишда фаол иштирок этмоқда. Ҳамкорлик натижасида Ангрен иссиқлик электр станциясида қуввати 130-150 МВт бўлган энергияблок ишга туширилди, ушбу лойиҳанинг иккинчи босқичи бўйича ҳужжатлар тайёрлаш ишлари якунига етмоқда, Тошкент иссиқлик электр станциясида қуввати 370 МВт бўлган буғ-газ қурилмаси ишга туширилди.\nТомонлар шу ва бошқа лойиҳаларни рўёбга чиқариш мамлакатларимиз ўртасидаги икки томонлама муносабатларни янада мустаҳкамлашга хизмат қилишини алоҳида қайд этди.\nТадбир сўнггида Ўзбекистон – Хитой ҳукуматлараро ҳамкорлик қўмитасининг энергетика соҳасида ҳамкорлик бўйича кичик қўмитаси тўртинчи мажлиси баённомаси имзоланди.


11 июль куни Ўзбекистонда кутилаётган об-ҳаво маълумоти\n12:31 / 10.07.2019\nТошкент шаҳри. Республика Гидрометеорология марказининг хабар беришича, 11 июль куни пойтахтда ҳаво кам булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 24-26 даража, кундузи 39-41 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 22-27 даража, кундузи 37-42 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 22-27 даража, кундузи 37-42 даража иссиқ бўлади.\nҚашқадарё ва Сурхондарё вилояти. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 24-29 даража, кундузи 40-45 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 20-25 даража, кундузи 35-40 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража илиқ, кундузи 29-34 даража иссиқ бўлади.\nДам олиш кунлари кутилаётган об-ҳаво маълумоти эълон қилинди\n29 февраль куни Ўзбекистонда кутилаётган об-ҳаво маълумоти\n28 февраль куни Ўзбекистонда қандай об-ҳаво кутилмоқда?


Тиккан нарсаларим менга завқ бағишлайди — наманганлик тикувчи ногирон қиз\nНигора Эргашева Наманган вилоятининг Учқўрғон туманида яшайди, у болаликдан иккинчи гуруҳ ногирони. Нигора тикувчилик ва зардўзлик билан шуғулланади, у бу ҳунарни холаваччасидан ўрганган.\n“Биринчи чойнак ёпқичга зар қадаганман, оддий гулдан бошлаганман. Кейин секин-секин қизиқишим ортиб борган. Зар тикаман, мунчоқ қадайман. Мен учун қизиқарли, завқли иш. Битта нарсам битса, хурсанд бўлиб кетаман. Ўзимга чиройли кўйлаклар тикиб оламан”, – дейди Нигора.\nҚаҳрамонимизнинг айтишича, зар тикиш сабр ва синчковлик талаб қилади. У бир маҳсулот тайёр бўлиши учун 5-6 кун вақт сарфлайди. Нигора тиккан нарсаларини совға қилишни яхши кўради. Буюртма асосида ҳам тайёрлаб беради.\n“Чойнак ёпқич, овқат ёпқич, елпиғич тикаман. Нақш қийин бўлса, кўпроқ вақт кетади, осон бўлса, тез битади. Нақшга боғлиқ. Лекин мен тез тикаман. Нақшларини ўзим ўйлаб топаман. Зар тикиш кўп вақт талаб қилади, лекин шошилмасдан тикиш керак. Шошиб тикилса, сифатсиз бўлиб қолади, ораси очиқ бўлиб қолади”, – дейди у.\nНигора маҳалладошларига ҳам зардўзлик сирларини ўргатмоқда. У кўплаб шогирдлар чиқарган.\nНогиронлиги бор шахсларга нафақа тайинлашдаги адолатсизликка барҳам берилди\nЖаҳон банки Ўзбекистонда ногиронлиги бўлган шахслар дуч келаётган муаммоларни маълум қилди


Таклиф қилинаётган инвестицион лойиҳалар Тошкентга сиғмай кетаяпти – Ортиқхўжаев - 30.06.2019, Sputnik Ўзбекистон\nТаклиф қилинаётган инвестицион лойиҳалар Тошкентга сиғмай кетаётгани учун уларнинг бир қисми вилоятга чиқаришга қарор қилдик, деди Жаҳонгир Ортиқхўжаев. 30.06.2019, Sputnik Ўзбекистон\n19:40 30.06.2019 (янгиланди: 19:41 30.06.2019)\n© Sputnik / Дильшода РахматоваЖахонгир Артикходжаев\nТаклиф қилинаётган инвестицион лойиҳалар Тошкентга сиғмай кетаётгани учун уларнинг бир қисми вилоятга чиқаришга қарор қилдик, деди Жаҳонгир Ортиқхўжаев.\nТОШКЕНТ, 30 июн – Sputnik. Тошкентда инвесторлар жуда кўпайиб кетди, биз уларнинг бир қисмини Тошкент вилоятига чиқаришга ҳаракат қилаяпмиз, деди шаҳар ҳокими Жаҳонгир Ортиқхўжаев Sputnik мухбирига.\n“Сўнгги икки йил давомида Тошкентнинг инвестицион жозибадорлиги 10 баравар ошиб кетди. Биз жудаям кўп инвестицион лойиҳалар ва таклифлар олаяпмиз. Уларнинг барчасини кўриб чиқишга ҳам улгурмаяпмиз. Бу бизни қувонтиради, албатта”, - деди пойтахт ҳокими.\nШу сабадан Тошкент ҳокимияти таклиф қилинаётган лойиҳаларнинг бир қисмини Тошкент вилоятига йўналтиришга қарор қилган. Келажакда Тошкент вилоятида 100 та иш ўрни яратилса, шулардан 10 та раҳбар тошкентлик бўлиши мумкин. Бу ҳам бюджетга фойда. Умуман шаҳардами вилоятдами яратилаётган ҳар бир иш ўрни биз учун муҳим, - дейди шаҳар ҳокими.


Туркия сафарини давом эттираëтган Покистон Президенти Парвез Мушарраф бугун Истамбулда йирик тадбиркорлар билан учрашди.\nМушарраф туркиялик тадбиркорларни Покистонга сармоя ëтқизишга даъват қилди.\nПокистон раҳбарининг Туркия сафари давомида икки томон ўртасида терроризм ва уюшган жиноятчиликка қарши курашда ҳамкорлик қилиш ҳамда бошқа соҳалардаги алоқаларни кенгайтириш борасида келишувлар имзоланди.\nКеча Туркия Парламентида чиқиш қилган Мушарраф Ғарб ва мусулмон давлатлари ўртасида тушунмовчилик ортиб бораëтганидан огоҳлантирди. У мусулмонларни диний экстремизмни қоралаш ва ижтимоий-иқтисодий ривожланишга кўпроқ эътибор беришга чақирди.


Мўминнинг йўқотгани тадаббур бўлмасин | Azon.uz - Ахборот-таҳлилий портал\n1842 20:39 30.05.2020\nАгар одамлар Қуръон оятлари ҳақида тафаккур ва мулоҳаза қилмасдан қанча нарса йўқотаётганларини билсалар эди. Қуйидаги талқинда ҳар ким орзу қиладиган ва қидирадиган барча фазилатлар келтирилган. Ва уларнинг барчаси битта манбага эга.\nСаид Абдураҳмон Саъдий дейди:\n“Аллоҳнинг Китоби тўғрисида фикр юритиш буюк билимларнинг калитидир. Улар ҳар қандай фойда топишга ёрдам беради ва бошқа барча фанлар ушбу манбадан келиб чиқади.\nУлар одамларнинг имонини кучайтиради ва унинг дарахтини янада бақувват қилади. Чунки улар туфайли одам Раббини ўрганади, Унинг мукаммал фазилатларини англайди ва қандай сифатлар Унга бегона эканлигини тушунади.\nБанда Унга олиб борадиган йўлни, бу йўлдан борган одамларнинг фазилатларини ва охирида уларни кутаётган мукофотни англайди.\nУ ўзининг ҳақиқий душманини ва аламли азобга олиб борадиган йўлни, бу йўлдан борадиган гуноҳкорларнинг хислатларини ва ўзларининг гуноҳлари туфайли азобланишларини билиб олади.\nМўмин Қуръон ҳақида қанчалик кўп тадаббур қилса, у шунчалик олим, одил ва оқил бўлади.\nШунинг учун Аллоҳ бандаларига шу амалларни бажаришни буюрди, уларни илҳомлантирди ва Қуръон нузулининг аниқ моҳияти шу эканлигини билдирди.\nАллоҳ дейди: «Биз сенга нозил қилган Китоб муборакдир. Ақл эгалари унинг оятларини тадаббур қилишлари ва эслашлари учундир» (Сод, 29); «Қуръонни тадаббур ила ўйлаб кўрмасларми? Ёки қалбларида қулф борми?» (Муҳаммад, 24)».\nИбнул Қаййим дейди:\n“Агар одамлар Қуръон ўқиш ва тадаббурининг фойдасини билишганида эди, улар бутун вақтларини ушбу машғулотга бағишлаган бўлардилар.\nВа қалбларига даво бўлган оятни учратганларида, улар юз марта ёки ҳатто бутун кеча ўша оятни такрорлаб чиқардилар. Дарҳақиқат, бир оятни ўқиб, унинг маъноси ҳақида мулоҳаза қилганингиз, Қуръонни ўйламасдан бутун ўқиганингиздан яхшироқдир... "\nМўминнинг даражаси Қуръон Махсус тадаббур тафаккур мулоҳаза Мақолалар\nЖаннатдаги олий даражалар кафолатини истайсизми?\n2147 15:00 18.06.2020\n1232 04:00 14.05.2020\nМўминнинг ҳожатини чиқарган киши...\n1088 03:00 30.04.2020\nБугунги жума маъвизаси мавзуси билан танишинг\n7608 10:00 28.02.2020\n2687 12:27 25.02.2020


00:00 / 21.03.2012 | eski savollar | 939\nАссалому алайкум.Бисмиллаҳир Роҳманир Роҳийм.Аллоҳ йўлида қилаётган ишларингиздан Ўзи рози бўлсин. Устоз мен бир нозик масала бўйича савол бермоқчиман, ижозатингиз билан. Устоз аҳли сунна ва жамоа Аллоҳ азза ва жалланинг барча сифатларига шубҳасиз ишонишади. Аллоҳнинг кўзи, қўли борлигига тўлиқ ишонилади, лекин савол берилмайди, чунки бидъат. Энди, Ашъария ва Мотрудия ақидаларида шу жавбҳада камчилик бор экан. Ҳозирда Ашъария ақидасидагилар Аллоҳнинг баъзи сифатларига ишониб, баъзиларини инкор қилишар экан. Чунки агар шундай десак биз Аллоҳни махлуқотларга ўхшатиб қўйишимиз мумкин, дер эканлар. Савол шуки, устоз бу ҳақидаги мақолангизни ўқидим ва тушунмаган жойим сиз уларни тўғри эканини тасдиқлагансиз, ундай бўлса, Аллоҳнинг баъзи сифатларини таъвийл қилишларига нима дейсиз? Ёки, Мотуридийлар иймон заифлашмайди, лекин амал заифлашади деса, бу ҳадисларга зид эмасми? Масалан, Абу Бакр розияллоҳу анҳунинг иймони бутун мусулмонлар иймонидан оғирлиги ҳақида ҳадис ёки зино вақтида инсоннинг иймони ечирилиши маъносидаги ҳадисга зид эмасми?Жазокаллоҳу хойрон. Ассалому алайкум.\n- Ашъарий ва Мотуридий мазҳабларидан бошқа яна қандай аҳли сунна ва жамоалар бор?Сиз келтирган мисоллар аввал ҳал этиб бўлинган гаплар. Уларни Аҳли сунна ва жамоа мазҳабига оид истаган ақийда китобидан ўқиб олишингиз мумкин. Агар арабчани билсангиз, албатта.


Falcon 9 капсулани фазога муваффақиятли олиб чиқди — Sof.uz\nFalcon 9 капсулани фазога муваффақиятли олиб чиқди\n31.05 01:00 281 Технология\n"Falcon 9" ракетаси учига ўрнатилган "Dragon" капсуласида НАСАнинг икки фазогири ниҳоят космосга учишга муваффақ бўлди.\nФлоридадаги Кеннеди фазо марказидан маҳаллий вақт билан 15:22 (00:22 тшв) да ракета осмонга кўтарилди. Орадан 12 дақиқа ўтиб фазогирлар қуйи орбитага етиб борди ва капсула ракетадан ажралиб чиқди. Уни космосга олиб чиққан ракета ерга қайтиб тушиб, океандаги "Of course I still love you" дрон-кемасига муваффақиятли қўнди.\nЭнди "Dragon" капсуласи космосдаги парвозини давом эттиради. Фазогирлар 19 соат давомида ерни бир марта айланиб чиқади ва шундан сўнг Халқаро фазо станциясига уланади. Улангандан сўнг бу миссия муваффақиятли амалга ошган деб ҳисобланади.\nFalcon 9 Dragon kapsulasi


Илк iPod 200 минг долларга таклиф этилмоқда\n18:23 / 14.12.2016\nБиз аксарият ҳолларда “нодир нарса” деб кўпроқ ўтган аср боши ёки ўрталаридаги буюмларни назарда тутамиз. Бироқ эндиликда замон тезлик билан ривожланиб бормоқда ва ушбу асрнинг гаджетлари ҳам “нодир буюмларга” айланиб бўлди. Илк гаджетларнинг нархи эса осмон баравар ошиб кетди: масалан, 2001 йилдаги iPod Classic eBay’да 200 минг АҚШ долларига таклиф этилмоқда. Ускуна илк бора сотувга чиққанда эса 499 доллар турган.\nКоллекция тўпловчилар учун ускуна шуниси билан қизиқки – у ҳали-ҳамон фабрика қадоғида турибди. iPod Classic 5 ГБ хотирага эга бўлиб, бу деярли мингта композицияни сақлашга етади. Бошқарув эса махсус механик тугмалар ёрдамида амалга оширилади.\nБиринчи iPod Classic оқ-қора рангли 2-дюймга эга экран билан жиҳозланган. Аккумуляторлар эса 12 соатга етади. Плеер Mac билан ишлаши мумкин бўлиб, FireWire орқали уланади.\nСуратларда iPod Classic’ни ҳар томонлама батафсил кўриб чиқиш мумкин.\neBay iPod Classic iPod\nОАВ: Apple икки турдаги iPod плеерларини ишлаб чиқаришни тўхтатади\nГерманияда eBay интернет-дўкони орқали гўдакни сотиб юбормоқчи бўлишди


Аёллар нимадан хафа бўлади: 5 та сабаб – Ibratli Bekam.uz\n16.02.2017 admin Ibratli bekam 0\nСтрессли вазиятларга эркаклар ҳаракатлари билан жавоб берсалар, аёллар эса ҳис-туйғулари орқали муносабатларини ифодалайди. Хафагарчилик ўзида бир қанча негатив ҳиссиётларни ифодалагани боис, уни изоҳлаб бериш инсонга қийинчилик туғдиради. “Lady.mail.ru” нашри сизга муносабатларга путур етказмай, аразлаш йўлларини ўргатади.\nНима қилиш керак? Сизга “зулм ўтказган” турмуш ўртоғингиз остона ҳатлагунига қадар эрталабки яхши кайфиятингизга қайтиб, барча гапларни унутишга ҳаракат қилинг. Оддийгина сўзлар орқали инсон кўнглига жароҳат етиши мумкинлигини яна бир бора хотирланг.\nМабодо бирор режангиз амалга ошмай қолса, хафа бўласиз, аммо унинг кимнингдир айби билан амалга ошмай қолгани сизни баттар тушкунликка туширади. Масалан, “шанба куни ишга боришим керак эди, аммо ойим болаларимга қарашни истамади” ва ҳоказо… Шундан кейин ойингиз дугонангиз билан телефон орқали бўладиган суҳбатнинг салбий қаҳрамонига айланади.


Ҳожатхонадан чиққан ўғри ёхуд ертўла эшиклари...\nТошкент шаҳар Чилонзор туманида 12 март куни ўғрилик содир этилди. Қизиқ томони, ўғрилар ҳожатхона орқали хонадонга киришга муваффақ бўлган.\nЖиноят соат 08.00 дан 16.00 гача бўлган вақт оралиғида содир этилган ва 28 ёшли Зилоло Х. хонадонидан 500 минг сўм пул ҳамда 32 дюймли телевизор ўғирланган. Ўғрилар шундан сўнг яна қайта ҳожатхона орқали чиқиб кетишган.\nАйни вақтда жиноят иши қўзғатилган бўлиб, гумондор шахсларни қўлга олиш ишлари олиб борилмоқда. Ўз навбатида Ички ишлар бош бошқармаси матбуот хизмати кўпқаватли уйларда истиқомат қиладиган фуқароларга мурожаат қилади ва ертўла эшикларини мунтазам равишда ёпиб юришни сўрайди. Шу билан биргаликда хонадон ичидан ўтган шахта эшикларига ҳушёр бўлишлари тавсия этилади.\nТошкент шаҳар ИИББ ўғрилик


2020 йилги Олимпиада машъаласи илк бор томошабинларсиз ёқилди - Халқ сўзи\n07:03 13 Март 2020 Спорт\n12 март куни Грециядаги Қадимги Олимпияда 2020 йилги Токио ХХХII ёзги Олимпиадаси машъаласини ёқиш маросими бўлиб ўтди.\nБиринчи маротаба маросим коронавирус эпидемияси сабабли томошабинларсиз ўтди. Ушбу тадбирда жами 100 киши қатнашди, улар ичида Греция президенти Прокопис Павлопулос ва Халқаро Олимпия қўмитаси раҳбари Томас Бах ҳам бор.\nМашъала самолётда Японияга етказилади. Машъала эстафетаси Япониянинг 47 та префектураси бўйлаб ўтади.\nЭслатиб ўтамиз, Токиодаги Олимпия ўйинлари 24 июлдан 9 августга қадар ўтказилади.


16:05 / 08.02.2020 1513 pdf Ўқиш режими + -\nНамознинг фарз, вожиб ва суннатлари борлиги маълум. Шунингдек, намознинг руҳи ҳам бўлиб, у ният, ихлос, хушуъ ва қалб ҳозирлигидан иборат.\nАввал ҳам таъкидлаб ўтилганидек, хушуъ қўрқув билан сукунатнинг бирга қўшилганидир.\nНамознинг ҳаёти ва ички одобларидан бири хушуъдир. Айнан хушуъ орқали намоз ички покланиш омилига айланади. Хушуъли намозгина қалбни поклаш ва ахлоқни сайқаллашга хизмат қилади.\nعَنْ شَدَّادِ بْنِ أَوْسٍ رَضِيَ الله ُعَنْهَا: أَنَّ رَسُولَ اللهِ صلى الله عليه وسلم قَالَ: «أَوَّلُ مَا يُرْفَعُ مِنَ النَّاسِ الْخُشُوعُ». أَخْرَجَهُ الطَّبَرَانِيُّ.\nШаддод ибн Авс розияллоҳу анҳудан ривоят қилинади:\n«Ердан энг аввал кўтариладиган нарса хушуъдир», дедилар».\nХушуъ илм бўлиши билан бирга, нажот топувчиларнинг аломати ҳамдир.\n«Батаҳқиқ, мўминлар зафар топдилар. Улар намозларида хушуъ қилувчилардир» (1-2-оятлар).\nМаълумки, хушуъ қалбга оид амалдир. Хушуъли қалб тузук, хушуъсиз қалб бузуқдир. Қалбнинг бузуқлиги ва тузуклигига қараб инсоннинг ўзининг бузуқ ёки тузуклиги белгиланади.\nعَنِ النُّعْمَانِ بْنِ بَشِيرٍ رَضِيَ الله ُعَنْهَا ، عَنِ النَّبِيِّ صلى الله عليه وسلم قَالَ: «أَلَا وَإِنَّ فِي الْجَسَدِ مُضْغَةً، إِذَا صَلَحَتْ صَلَحَ الْجَسَدُ كُلُّهُ، وَإِذَا فَسَدَتْ فَسَدَ الْجَسَدُ كُلُّهُ، أَلَا وَهِيَ الْقَلْبُ». رَوَاهُ الْخَمْسَةُ.\n«Огоҳ бўлингким! Албатта, жасадда бир парча гўшт бордир. Қачон у солиҳ бўлса, жасаднинг ҳаммаси солиҳ бўлур. Қачон у бузуқ бўлса, жасаднинг ҳаммаси бузуқ бўлур. Огоҳ бўлингким! Ўша нарса қалбдир», дедилар».\nعَنْ عُبَادَةَ بْنِ الصَّامِتِ رَضِيَ الله ُعَنْهَا قَالَ: أَشْهَدُ أَنِّي سَمِعْتُ رَسُولَ اللهِ صلى الله عليه وسلم يَقُولُ: «خَمْسُ صَلَوَاتٍ افْتَرَضَهُنَّ اللهُ عَزَّ وَجَلَّ، مَنْ أَحْسَنَ وُضُوءَهُنَّ، وَصَلَّاهُنَّ لِوَقْتِهِنَّ، وَأَتَمَّ رُكُوعَهُنَّ وَخُشُوعَهُنَّ، كَانَ لَهُ عَلَى اللهِ عَهْدٌ أَنْ يَغْفِرَ لَهُ، وَمَنْ لَمْ يَفْعَلْ فَلَيْسَ لَهُ عَلَى اللهِ عَهْدٌ، إِنْ شَاءَ غَفَرَ لَهُ وَإِنْ شَاءَ عَذَّبَهُ». رَوَاهُ أَبُو دَاوُدَ وَالنَّسَائِيُّ.\n«Гувоҳлик бераманки, мен Расулуллоҳ соллаллоҳу алайҳи васалламнинг шундай деганларини эшитганман: «Аллоҳ азза ва жалла беш вақт намозни фарз қилди. Ким таҳоратни яхшилаб олса ва уларни ўз вақтида ўқиса, рукуъ ва хушуъни батамом қилса, Аллоҳнинг зиммасида уни мағфират қилиш аҳди бўлур. Ким (бундай) қилмаса, унга Аллоҳнинг зиммасида аҳд бўлмайди. Хоҳласа мағфират қилади, хоҳласа азоблайди».\nАбу Довуд ва Насоий ривоят қилишган.\nعَنْ مُطَرِّفٍ، عَنْ أَبِيهِ رَضِيَ الله ُعَنْهَا قَالَ: رَأَيْتُ رَسُولَ اللهِ صلى الله عليه وسلم يُصَلِّي وَفِي صَدْرِهِ أَزِيزٌ كَأَزِيزِ الرَّحَى أَوِ الْمِرْجَلِ مِنَ الْبُكَاءِ. رَوَاهُ أَصْحَابُ السُّنَنِ.\nМутарриф отаси розияллоҳу анҳудан ривоят қилади:\n«Расулуллоҳ соллаллоҳу алайҳи васалламнинг намоз ўқиётганларини кўрдим. Кўксиларидаги йиғидан тегирмоннинг ёки қозоннинг овозига ўхшаш овоз чиқиб турар эди».\nПайғамбар соллаллоҳу алайҳи васаллам энг аъло намозхон бўлиб, намоз ўқишни бошқаларга таълим берганлар. Намоз нималигини ҳаммадан яхши англаб етганлар. Ул зот соллаллоҳу алайҳи васаллам қачон намоз ўқисалар, хушуъ ва хузуъсини жойига қўйиб ўқиганлар.\nБу ривоятдан кўриниб турибдики, Пайғамбар соллаллоҳу алайҳи васаллам қачон намоз ўқисалар, Аллоҳдан қўрқиб йиғлар эдилар, кўксиларидан тегирмон ёки қозоннинг қайнашига ўхшаш овоз эшитилиб турар экан.\nУ кишининг умматлари ичида ҳам хушуъ-хузуъни жойига қўядиганлари кўп бўлган.\nАбдуллоҳ ибн Зубайр розияллоҳу анҳу намоз ўқиса, хушуъдан қотган таёққа ўхшаб қолар эди. Сажда қилганида чумчуқлар уни девор ҳисоблаб, устига қўнар эди. Бир куни Каъбанинг Ҳатийм тарафида намоз ўқиётганида тош тушиб, кийимининг бир томонини узиб кетганини ҳам сезмаган.\nМаймун ибн Меҳрон розияллоҳу анҳу айтади: «Муслим ибн Ясорни намозда у ёқ-бу ёққа қараганини ҳеч кўрмадим. Бир куни у масжидда намоз ўқиётганида масжиднинг бир томони ағдарилиб, бозордаги одамларнинг ҳаммаси қочиб кетган, аммо у ҳеч нарсани сезмай, намозини ўқийверган».\nУрва ибн Зубайр розияллоҳу анҳунинг оёғига қорасон касали тушди. Табиблар оёқни сонидан кесиб ташланмаса, дард бутун танага тарқаб, ҳалокатга олиб келади деган қарорга келишди. Урва ибн Зубайр розияллоҳу анҳу: «Ундай бўлса, кесиб ташланглар», деди.\nТабиблар: «Бунинг учун сизга банж беришимиз керак», дейишди.\nУ киши: «Банж ҳаром, уни истеъмол қилмайман», деди.\nТабиблар: «Ундай бўлса, оёқни кесиб ташлашнинг иложи йўқ», дейишди.\nУрва ибн Зубайр розияллоҳу анҳу: «Иложи бор. Сиз асбобларингизни тайёрланг. Мен намоз ўқийман. Бир маромга етиб, баданим титрай бошлаганида билганингизни қилаверинг, ҳеч нарса бўлмайди», деди.\nКейин у киши намозга турди. Бадани титрай бошлади. Табиблар ўша даврнинг услуби ила қорасон тушган оёқни сонидан кесишди. Сўнгра кесилган сонни қайнаб турган ёққа солиб, оқаётган қонни тўхтатганларида Урва розияллоҳу анҳу намозни тугатиб, ҳушидан кетди.\nИброхим 11:01 / 20.02.2020\nОллох шкур ажойиб лекин мен хушуга эриша олмаяпман намозда миям иш билан банд булиб колмокда гохида номозни бошкатдан укийман лекин иккинчи ракатдан узим билмаган холда нима килиш кераклиги хаёлимни банд килган булади яна намозга кайтаман лекин номоз укиганимдан кунглим тулмайди.\nОтадан кейин унинг дўстини эъзозлаш\n13:30 / 08.02.2020 1154\nНажошийнинг мусулмон бўлиши\n19:02 / 08.02.2020 1683\nҲою-ҳавас охиратни унуттиради\nПайғамбаримиз соллаллоҳу алайҳи васаллам марҳамат қиладилар Эй умматим, сиз учун қўрққанларимнинг энг қўрқинчлиси икки нарсадир1. Ҳоюхавас.2. Ҳавойи нафсга давоми...\n2496 12:02 / 20.11.2018\n3055 05:00 / 28.02.2017\n1996 19:00 / 12.11.2018\nБаъзи кишилар гуноҳни беркитиш риё деб ўйлайдилар. Аслида эса ундоқ эмас. Риё қилмайдиган содиқ банда ўзидан маъсият содир бўлганда беркитса жоиз. Чунки Аллоҳ давоми...\n2280 05:00 / 28.02.2017\n496 15:00 / 15 январь\n274 13:00 / 15 январь\n76552 11:58 / 10.10.2018\n92893 11:56 / 10.10.2018\n12886 16:57 / 17.05.2019\n8602 14:35 / 11.08.2021